text:
ORANJESTAD (AAN): Diahuebs atardi ATA a tene un rueda di prensa, relaciona cu Dia Internacional di Turismo cu ta bay ta dia 27 di September.
“E fecha aki ta importante pa nos como Aruba para keto riba esaki”, segun CEO di ATA Ronella Croes.
El a splica cu pa Oficina di Turismo na aña 2014 nan a drenta un etapa nobo conforme e di dos plan di maneho, tendencia mundial y tambe feedback di e stakeholders.
“Esaki a conduci na un evolucion di ATA”.
Desde e momento eynan nos a prioritiza un ATA cu ta duna mas atencion na desaroyo di nos producto turistico na un manera duradero.
Conforme esey nos a haci diferente accion y a tuma diferente paso, entre otro a haci un estudio di capacidad di carga y a conduci un estudio tambe cu ta defini basicamente ki tipo di segmento, ‘niche’ of productonan Aruba por introduci cu ta cuadra cu e vision di un desaroyo riba duradero y tambe kico mas por haci y kico esaki por nifica pa Aruba, segun Croes.
E CEO di ATA a sigui bisa cu un desaroyo turistico duradero ta uno unda cu tin un balanza entre 4 aspecto, esta contribucion economico, proteccion y conservacion di nos medio ambiente, tur cos mester sirbi tambe e calidad di bida di nos residentenan y tur cos mester ta dirigi tambe riba un experiencia di calidad pa nos bishitantenan.
“E 4 componentenan aki ta forma parti di locual nos a introduci e ora eynan na 2014 cu ta un modelo di desaroyo turistico cu nos ta califica como uno di high value/low impact”.
High value por medio di e contribucion economico y cu nos ta trece pa nos residentenan.
Aki no mester pensa solamente den contexto monetario, pero un biba feliz dirigi riba bienestar pa un y tur.
Tambe low impact pa loke ta nos medio ambiente y recursonan natural, segun Croes.
El a sigui bisa cu asina tur cos ta cuadra den e modelo turistico aki.
Locual ATA a lanza Diahuebs ta yama Aruba Signature Experiences y ta cuadra cu e vision splica.
“Pa medio di e partnership di awe nos lo duna un plataforma y oportunidad unico pa esnan cu ta interesa pa gana den sentido di training pero tambe den educacion, di parti di den e caso aki ATA, Credits Aruba y EPI”.
Tambe nos lo bay un tiki mas leu como ATA, unda cu e programa lo brinda diferente oportunidad y e intencion ta cu bao di e plataforma aki lo scoge e 5 mihor ideanan di negoshi y plannan di maneho cu ta cuadra cu diferente criteria cu lo bay evalua.
E maximo di 5 negoshi aki e ora ey lo beneficia di un trayecto otro aña tambe, segun e CEO di ATA.
El a splica cu ATA lo duna guia y entrenamento personaliza na e 5 negoshinan aki, pero tambe lo lanza un campaña di promocion pa e Aruba Signature Experiences bao di nos bishitantenan tambe.
“Tur esaki por dunabo un balor como comerciante te cu 20 mil florin di loke bo por beneficia di nos conocemento, nos canalnan, promocion etc.”, segun Croes.
El a splica cu e intencion no ta pa e program ta disponibel solamente pa e 5 companianan, sino e intencion ta pa mundo comercial y e NGO’s y tur ta conciente di niche development y cua ta e niche-nan na cual kier duna prioridad.


c: text/html

text:
ORANJESTAD (AAN): Parlamentario Endy Croes durante Openbare Bijeenkomst unda Parlamento a trata e Rapport Forensico di RdA a repasa e capitulo 7 bou titulo Bevindingen Advertentie en Marketingkosten cual ta cuminsa na pagina 139.
E capitulo aki ta amplia riba entre otro Tera Group. Di acuerdo cu e rapport ta splica riba pagina 139 cu e Directuernan di e compania Tera Holding NV ta Patrick Ronald Paskel desde 15 di december 2010 y Xiomara Miloushka Paskel De Cuba per 1 Januari 2016.
/// Patrick Paskel a cobra 500 mil den RdA sin contract:
Di acuerdo cu e rapport Tera Group y PAXI tanto di Patrick Paskel y Xiomara Paskel a cobra na un manera sin berouw y sin escrupulo y sin contract sumanan cuantioso di RdA. Riba pagina 139 tin para lo siguiente: “ Door zowel de heer Koolman als mevrouw V. Croes is verklaard dat GEEN schriftelijk contract is aangegaan met Tera Group. Door Forensic Team is in de admistratie aangetroffen een email gedagtekend 2 oktober 2016, verstuurd door de heer Patrick Paskel van Tera Group naar mevrouw Francie Solognier Croes.”
Pues Patrick Paskel , net esun cu kier lastra TUR minister di Gabinete Wever Croes sin ningun clase di respet awe ta sali na cla con haragan pa no bisa LADRON nan ta. Tur esaki cu cooperacion di Mike de Meza, Mike Eman y Richard Arends, Croes a expresa.
/// Algun pagonan di RdA na Tera Group:
Algun pagonan haci na Tera Group y Patrick Paskel cu a resalta ta entre otro Afl. 37,592 pa welcome RdA & FMSA, Afl. 37,696 pa reopening di refineria, Afl. 23,211 pa un video, Afl. 10,918 pa huur portable rest rooms.
Pa completa e serie di cobransanan net den porta di eleccion na 2017 pa ta exacto 12 di september 2017 Patrick Paskel via Tera Group a cobra Afl. 49,996 florin pa Inauguracion Bio Pilot Project ( Algen), y pa su mañan Patrick Paskel di Tera Group esta 13 di september 2017 a bolbe cobra un bunita suma di Afl. 49,996 florin.
Pues 100 mil florin den 2 dia a strica 100 mil florin. Asina tin 500 mil florin cu a wordo paga na Tera Group y mas tristo sin contract pues solamente via un email di Patrick Paskel. Pueblo di Aruba ta kere ta bale la pena pone bo voto di confiansa den partido AVP pa e bagamunderianan bolbe bek?
Bon ta cu e rapport ta na Ministerio Publico y cosnan asina hamas lo por bolbe pasa. Esnan responsabel carga nan responsabilidad. Segun Parlamentario Croes cu RdA mester un “clean up” total.

robotstxt: allowed

filter: keep


text:
Geplaatst op 14 May 2020 dor di Ministerio Hustisia
Willemstad – Tur delito tin impakto riba tur esnan ku ta dirèkt òf indirekto envolví den un delito. Es desir e víktima i su famia i esun ku a kometé e delito i su famia. Sra Cecilia ta di opinion ku ta p’esei ta di sumo importansia ku na momentu ku ta trata di resosialisashon e profeshonalnan konserní mester tin bon konosementu di e konsekuensianan direkto i indirekto (kaminda ta involukrá e famianan tambe), pa na un manera optimal por duna e tratamentu i intervenshon metódiko na e detenido pa asina minimalisá i/òf prevení residivismo den futuro.
Riba Dia di Famia, den kuadro di resosialisashon, pa tur banda di e medaya, sra. Malvina Cecilia, kier a para ketu na un par di aspekto, sigur den e periodo di krísis di Covid19, kaminda ku famianan a demostrá di ta forma un base hopi importante pa por sobrebibí huntu e periodo aki. E intenshon no ta pa argumentá ni papia bon delitonan ku a wòrdu kometé. Importante ta si pa nos komo komunidat, despues ku kaba di invertí sèn i energia, den e proseso di resosialisashon di esnan detené, pa duna nan un chèns pa drenta bèk den nos komunidat komo parti di e famia grandi di Kòrsou. Komo un persona ku a siña di su fayonan i ku a komprondé kiko e konsekuensianan su aktonan tabatin pa e víktimanan i nan famia.
Riba Dia di Famia, pa medio di sra. Cecilia, na nòmber di un par di persona detené den SDKK ku a pidi eksplísitamente ku nan ke pidi diskulpa, na tur famianan ku tabata i ta víktima di nan delito(nan). Nan ta duna di konosé ku nan no ta orguyoso di nan komportashon rondó di e delito(nan) kometé. Ta p’esei, durante di nan periodo den SDKK den kuadro di resosialisashon nan ta dispuesto na aseptá tur ayudo ku por siña nan kon pa skohe pa pensa positivo, aktua positivo i atendé na un manera positivo ku situashonnan difísil i/òf problemátiko den nan bida. Den e forma aki nan tambe ta siña tene kuenta ku famia di otro hendenan ku nan a hasi daño na dje.
Sra. Cecilia ta sigui splika ku a skohe pa para ketu riba Dia di Famia na esnan detené i nan famia i asina di nan banda mustra ku nan ta agradesido, lòs di nan delito, ku nan famianan a sigui sostené nan durante di nan detenshon den SDKK. Realidat ta ku kada persona detené i nan famia ta eksperensiá i interpretá un periodo di detenshon na nan propio manera, es desir kada persona detené i nan famia ta eksperensiá e impakto otro. Un par di faktor ku ta influensiá e eksperensia ta edat, sekso, largura di detenshon, inteligensia, kantidat di biaha ku a wòrdu detené, personal di e prizòn, programanan di resosialisashon, kultura i posibilidatnan pa haña bishita òf tin kontakto ku famia. Impaktonan riba e persona detené mes ta entre otro sikológiko (metanan di bida no kumplí, konfiansa propio), salú en general (uso di droga, depreshon, miedu i desórden di personalidat), finansiero (e famia ta kai atras na entrada i ta bira dependiente di terseronan i asta despues di detenshon ta hopi difísil pa e èks detenido haña un trabou stabil), sosial (durante detenshon amigu i famia por bira lomba pa e detenido) i seksual (limitashon den afekshon i intimidat). Ora wak bon tur e konsekuensianan aki ta wòrdu transmití riba e famia di e persona detené i tin su impakto riba e famianan aki tambe.
Famia di persona detené hopi biaha ta wòrdu yamá ‘víktimanan invisibel’. Nan ta sufri a base di nan laso ku e persona detené. Tin ora asta nan ta wòrdu mirá komo ekstenshon di e persona detené. Ku konsekuensia ku regularmente nan ta wòrdu tratá manera ta nan mes a kometé e delito.
E impakto di detenshon riba famia di un persona detené tambe tin su konsekuensianan. Manera entre otro e detenshon (ta sinti ku nan tambe ta den prizòn), finansiero (mester paga abogado, pone sèn pa kantina, bai bishita na prizòn i gastunan na kas ta sigui normal), sosial (nan ta wòrdu mirá komo famia kriminal, hende ta hala pia for di nan, sosten di bo pareha no tei), emoshonal (no por komuniká ku otro i kompartí eksperensianan i situashonnan fèrfelu ku ta surgi kaminda ku pa falta di informashon bo ta preokupá pa ku bo ser kerí ku ta detené), yunan (e impakto negativo riba e komportashon di e yu i riesgo riba komportashon antisosial, kaminda e yu por bira agresivo, komportashon desviante, depreshon, miedu, problemanan pa drumi i kome, problemanan na skol i síkiko i tambe chèns grandi pa usa droga).
Den e kuadro aki SDKK, den su esfuersonan di resosialisashon, sra. Cecilia komo Hefe di e Unidat di Korekshon, ta sigui urgi pa e maneho ta dirigí riba programanan metódiko integral pa hasi e personanan ku ta detené, konsiente komo famia di e isla ku yama Kòrsou, di nan mes manera di pensa i aktua i pa siña tuma responsabilidat pa esaki dor di siña traha huntu na un manera positivo. Esaki tin ku konta pa e temporada di krísis ku nos ta aden aki, pa e temporada ku e persona ta detené den SDKK i tambe despues pafó di SDKK, den nan bida den su totalidat. Es desir na kas, na skol, na trabou, den deporte, arte, na fiesta, den tráfiko, ets.
Finalisando sra. Cecilia ta enfatisá ku ta hopi importante pa den e ‘Kòrsou Normal Nobo’ sigur den kuadro di resosialisashon, nos komunidat kompletu mester sigui ta un ròl modèl pa asina mustra i siña spesialmente nos hóbennan detené ku un komportashon positivo i sosial ta importante i ku esaki ta wòrdu sperá i deseá di nan tambe.


text:
ORANJESTAD, Aruba: Recientemente Marksonn Maduro tabata tin un encuentro cu Ericko Pieternella prome cu su salida for di Aeropuerto Internacional Reina Beatrix pa Toronto – Canada. Marksonn ta desea Ericko tur clase di exito na e NCCWMA WORLD MASTERS ATHLETICS CHAMPIONSHIP 2017. Ericko lo representa Aruba y ta competi entre diferente paisnan di Norte America, America Central y Caribe.
Cu e deseo di exito na Ericko Pieternella, Marksonn ta demostra su sosten na personanan cu ta hiba un bida activo. Marksonn su pensamento ta cu di hoben bo mester haci deporte paso un curpa sano ta trece cun’e un mente sano. Ora bo mente ta sano bo ta pensa riba cos nan bon so manera logra tur meta cu bo pone bo dilanti. E motivacion ta keda cu nos tur tin di haci deporte pa construi un miho futuro.
Ericko ta un bon ehempel di e importancia pa hobennan hiba un bida activo y consciente. Ericko tabata un di e personanan cu a funda e movecion di hubentud HAC den Partido AVP y ainda ta hiba un bida activo y consciente. Marksonn Maduro candidato pa hubentud di Partido AVP ta sostene e pensamento di tin un bida activo y consciente. Esaki ta yuda hobennan pa por tin e posibilidad pa desaroya nan mes na nan potencial maximo y contribui e miho di nan na pais Aruba.


text:
Bushiri, Diahuebs marduga ta sosode un accident cu hende herida, na altura di Great Ocean Minimarket na Bushiri, mesora ta manda polis y ambulance na e sitio.
Na yegada nan ta bin topa cu un persona herida y nan ta bin compronde cu e chauffeur pa un motibo of otro a perde control, a baha caminda, a dal contra un palo di lus y despues a bay dal contra un cura di cas.
Na e sitio polis ta wordo informa cu e persona herida ta e ocupante y cu e chauffeur mes despues di e impacto fuerte a bandona e sitio na pia. Un patruya di polis a bay tira bista den cercania, pero no a topa cu e chauffeur. Despues cu personal di ambulance a trata e ocupante na e sitio a transport’e pa hospital.


text:
Proyekto di Unesco i FuHiKuBo yegando su fin:Presentashon dokumental tokante kurandero djadumingu
Proyekto di Unesco i FuHiKuBo yegando su fin:
Presentashon dokumental tokante kurandero djadumingu
KRALENDIJK — Djadumingu awor, 4 di yüni, pa 7’or di anochi lo tin presentashon na públiko di un dokumental pa televishon tokante kuranderonan di Boneiru. Ta trata aki di un proyekto realisá pa Unesco i FuHiKuBo, den kua riba 10 persona a partisipá pa investigá i entrevistá hendenan ku a òf ta hunga un ròl den kuranderia. E presentashon ta grátis i ta tuma lugá den e sala di FuHiKuBo pegá ku ofisina di Extra.
Promé ku dékada sesenta di siglo pasá Boneiru tabatin solamente un dòkter pa kubri henter e isla. Originalmente, den siglo 19, título di e dòkter aki tabata ‘landschirurgijn’. Boneiru a konosé diferente dòkter, entre otro un yu di Papa Cornes i Ma Norchi, esta Jean Louis Marten van Strack.
E poblashon boneriano no tabata bai dòkter fásil. E hendenan tabata akudí mas tantu serka kuranderonan di e isla, tantu spesialistanan di yerba, haladó (humadó), haladó fisioterapista, skirbidónan di kolibrí komo hendenan ku tabata trata flamderos i otro enfermedatnan.
Den kuadro di e proyekto aki a entrevistá tantu kuranderonan ku ta praktiká ainda komo famia di esnan ku a fayesé. Tin hopi kos interesante ku a bini dilanti, manera presensia di tres hòmber di Anguilla ku tabata haladó fisioterapista, esta e rumannan Johnny i Alfred (Fefe) Mathew, tambe Tani Richardson. Kasá di Fefe, Pana Mathew-Egbrechts, tabata skirbi kolibrí.
A entrevistá kuranderonan ku ainda ta praktiká tambe, manera haladó/humadó Ernest Delannoy, spesialistanan di yerba Phelomena Beaumont-Janga, Petra Cecilia i Bèrná Emerenciana. Bob Harms a papia di orígen di e diferente formanan di kuranderia.
Mas aleu e investigadó i entrevistadónan a bai serka dòkter i pastornan pa skucha kiko nán ta pensa di kuranderia popular. Ta interesante pa skucha nan opinion.
Mester mira e proyekto aki den kuadro di esfuersonan di UNESCO pa salbaguardiá patrimonio kultural intangibel riba e islanan hulandes den Caribe.
–
Eksperto di yerba Phelomena Beaumont di Rincon.
–
–
Ernest Delannoy ta e generashon nobo di kurandero.
–


text:
Pronóstiko di tempu pa Kòrsou i bisindario bálido te djadumingu mainta 6:00 o.l., 03 di òktober 2021.
Pronóstiko
Pronóstiko di tempu pa Kòrsou i bisindario bálido te djadumingu mainta 6:00 o.l., 03 di òktober 2021.
Kompilá: djasabra 02 di òktober 2021, 05:00 o.l. (09:00 UTC).
Tempu: Parsialmente te hopi nublá ku algun áwaseru ku posibel welek i bos.
Temperatura máksimo lo alkansá 32ºC i temperatura mínimo 26ºC.
Solo ta sali 06:25 i ta baha 18:25 o.l.
Bientu: Generalmente ost i suak te moderá; forsa 2 te 3 (7 te 19 km/ora, 4 te 10 nudo). Durante posibel áwaseru, moderá te posiblemente basta fuerte; forsa 4 te 5 (20 te 39 km/ora, 11 te 21 nudo).
Situashon general: Durante di próksimo dianan kondishon atmosfériko lo sigui faborabel pa desaroyo di algun nubia riba nos region. Algun di e nubianan aki por generá momentunan di áwaseru ku posibel welek i bos riba nos isla.
Kondishon di laman: Generalmente trankil ku altura di ola di mas o ménos 1 meter (3 pia).
Sistemanan signifikante di wer tropikal: Orkan Sam ta sigui avansá komo un orkan fuerte den direkshon nort riba laman Atlántiko. E siklon tropikal aki no ta un menasa pa Kòrsou i lo no ser menshoná mas den nos pronóstiko di tempu.
Fenómeno spesial: Ningun.
Perspektiva te djaluna mainta: Parsialmente te hopi nublá ku áwaseru.
Meteorólogo: Rombley.


text: Algun tempo atras a bin ta sosodiendo un caso di maltrato destruccion y menasa na un compleho na Schotlandstraat, den temporada di carnaval ya polisnan a bay na e adres pa atende e asunto ey. Pero parce cu e asunto aki no tin fin ayera nochi a bolbe drenta informe di destruccion y menasa. Na yegada di e patruya no a haya e agressor mas na e sitio. Como cu e agressor ta conosi a recomenda e victima pa bay entrega keho na recherche. Awe mainta a drenta atrobe otro informe di hende burachi haciendo fastioso na e adres. Na yegada di e patruya a bin topa cu un homber cu su pia kibra y a pidi un ambulans p’e. Na yegada di e ambulans nan a atende y transporte pa hospital.


text: KRALENDIJK – Farandula di Boneiru i moveshon den e mundu aki ta sigui kayente. Den apenas algun dia e agrupashon musikal Fenty Music ta pèrdè dos integrante. Djis despues di a publiká tokante e kambio den frònt di e agrupashon ariba menshoná, Radio Live 99.9 FM a risibí e informashon di un fuente ku un integrante mas di agrupashon musikal Fenty Music a gradisí di por a forma parti di e grupo, i e lo no ta huntu ku nan mas. Ta trata di e konosido trompetista Philip Bernabela. No ta konosí kiko ta plan pa futuro pa Bernabela, ku el a tuma e desishon pa stòp di forma parti di e agrupashon musikal ku ya pa hopi tempu e ta forma parti di dje. Pero den mesun rosea Radio Live 99.9 FM ta bisa ku kaminda tin huma mester tin kandela. Live 99.9 FM ta disponé di e informashon ku un konosido artista Boneriano i bon amigu di Bernabela ku pa algun siman kaba ta na Boneiru ku fakansi, ta trahando duru i den tur silensio posibel pa forma un agrupashon musikal nobo pa Boneiru. Posiblemente tin mas liña tirá den e reda di Fenty Music. Djayabanda tambe e konosido Ron Martis sorpresivamente a bandoná e frònt di agrupashon musikal Buleria na Aruba i ta na kaminda pa bin establesé su mes aki na Boneiru. Ingridientenan tin ku bai weya pa e kuminda haña sabor. Grandinan ta bisa ku tempu te mihó maestro. Pues aparte ku e kantante Jurnick Clarenda a bandoná Fenty Music, awor un trompetista tambe ta move for di e agrupashon musikal ariba menshoná.


text:
E guera na Yemen ku a start na 2015 no a haña mashá kobertura te awor. Kos a kambia sinembargo. E atake ayera di instalashonnan petrolero di Amranco (doño di Motiva anteriormente interesá den Refineria Isla) na Saudi Arabia ya a sòru pa subida di preis di petroli i un krísis. E atake no ta un sorpresa, pero resultado durante tempu di geopolítika i eksklushon polítiko.
Algun detaye di Yemen
Yemen ta un union (1990) di: Yemen Arab Republic (Nort Yemen) i People’s Democratic Republic of Yemen (Sur Yemen), den Asia na e parti suit di e península Arabia. Sur Yemen tabata komunista i dominá pa Union Soviétiko. Nort Yemen, neutral ku bon relashon ku Saudi Arabia i mundu oksidental. Sr. Ali Abdullah Saleh, anteriormente presidente di Nort Yemen a bira e promé presidente di Yemen.
Divishon religioso
Pa komprondé e konflikto Yemení mester bai na e divishon entre Musulman Sunni i Shia ku a originá despues di morto di Profeta Muhammad. E Sunninan tabata ke un susesor skohé a base di tradishon tribal. Segun e Shianan e susesor mester ta un famia di e Profeta. Ku tempu e diferenshanan entre nan dos a krese. Awe 80% di tur Musulman ta Sunni. Na Yemen tin 55% Sunni i 43% Shia di kua e mayoria ta Shia Zaidi. Kontrali na tur skol Sunni i Shia ku ta ambishoná unidat, Zaidinan ta konsiderá nan obligashon religioso di bringa esnan korupto/inhustu ounke esaki trese divishon.
Primavera Yemení
Inspirá pa e moveshon “Primavera Árabe” na Tunesia i Egipto pa mas demokrasia (2011) a surgi protestanan na Yemen pa presidente Saleh (un Zaidi) baha. Pueblo a kulp’é pa korupshon, pobresa i diktatura prinsipalmente ora a lèk ku Saleh tabata prepará su yu pa tuma poder. Bou di preshon na 2012 Sr. Saleh ta pasa poder pa Abdrabbuh Mansur Hadi (un Sunni) ku despues ta haña 99% di voto den un elekshon komo úniko kandidato.
Di primavera pa pesadia
Sr. Hadi tabatin un mandato di 3 aña (pero a keda sinta mas largu) pa trese kambio i mas partisipashon Shia. Na 2015 Zaidinan ku for di añanan 90 a lanta e grupo Houthi pa protestá kontra poder Sunni, a logra kore ku Hadi pasombra pa nan e no a kumpli ku e reformanan primintí. Sr. Hadi, ku ta rekonosé pa komunidat internashonal komo presidente, ta den eksilio na Saudi Arabia.
Gera
E konflikto a eskalá ora Saudi Arabia i algun pais Sunni, sostené pa Merka na 2015 a kuminsá bombardeá posishonnan Houthi pa asina reestablesé Sr. Hadi. Ta akusá Iran di ta sostené Houthi pero nan ta ninga. Tuma nota ku Zaidinan ta independiente di e dogma Shia di Iran, Irak i Libanon. Miéntras tantu Sr. Hadi i e Houthinan ta konsiderá nan mes e gobièrnu legítimo. E guera sivil a kousa vários mil morto i tin un falta agudo di alimentashon. E Houthinan tambe ta kontribuí na e krísis (no na eskala di Saudi Arabia) strobando yudansa humanitario i maltratando oponentenan.
Houthinan ganando un bataya kostoso
Apesar di bombardeo, Houthinan no solamente ta sobrebibí pero ta atministrá e pais. E poder militar superior di Saudi Arabia riba papel no a stòp e Houthinan. Ademas, demasiado di e bombardeonan ta mal ehekutá lokual a resultá den morto di hopi mil sivil inosente. Tin tur indikashon ku e atrosidatnan di Saudi Arabia mas bien ta unifikando Yemen tras di e Houthinan. Tambe, mas debilitá e Houthinan, mas ta empoderá e gruponan terorista ISIS i al Qaeda ku ya kaba ta presente na Yemen. Otro komplikashon ta ku e region di antes Sur Yemen, ta konsiderando pa opta pa independensia loke por empeorá stabilidat den hinter region.
Kiko lo pasa?
Saudi Arabia ainda no a kulpa Iran p’e atakenan, pero si a bisa ku e armanan usá ta Iraní. Iran a ninga kulpabilidat mientras e Houthinan ta asumí responsabilidat i ta atvertí pa mas atake. Merka ta kla pa drenta akshon militar. Un kos ta sigur, e atake aki ta un ‘game changer’ den sentido ku aparentemente un grupo sin un (1) avion militar por efektuá atake ku drone ku ta kousa miles di mion dòlar na daño. Mientras tantu produkshon di petrolí a keda afektá. Esaki i e menasa di eskalashon a pone preis di petroli subi (i lo por sigi subi) lokual por aselerá un krisis mundial i un reseshon ekonómiko na Merka ku tin algun luna kaba ta vislumbrá.
Willemstad, Curaçao


text:
Bolo di appelmoes
Ingrediente:
• 1 2/3 kopi di hariña di pan Sun Flour
• 1 1/3 kopi di sucu
• 1/3 kopi di margarina
• ¼ telep di baking powder
• 1 telep di soda
• ¼ telep di kruidnagel (mul)
• ½ telep di canel (na puiroe)
• ¼ telep di allspice
• 1/3 kopi di lechi
• 1 kopi di apelmoes
• 1 webo
• 2/3 kopi di rasenchi
Preparacion:
Prome cu tur cos ta pone e forno keinta na 350 grado. Awor ta pone hunto, e hariña di pan, e sucu, soda, e baking powder, kruidnagel, canel y e allspice hunto. Despues ta pone e margarina aden y ta drei bon. Caba bati nan bon bati, caba ta pone e apelmoes e lechi y tambe e webo aserca. Drie nan bon. Caba bati nan hunto atrobe. Te delaster ta pone e rasenchinan. Drei nan poco poco door dje mescia, preferibel cu un cuchara di palo, hunta e forma eu margarina y basha e mescla aden. Lage keda 350 grado, 40 minuut den fornu.
Bolo di Cashupete
Ingrediente pa e bolo:
• 1 ½ cup di hariña di pan
• 1 cup di sucu
• 1 cup di manteca
• ¼ cuchara chikito di salo
• 1 ½ cuchara chikito di baking powder
• 1 cup di lechi
• 6 blanco di webo
• 2 cup di cashupete mulá
• 1 cuchara chikito di escensia di almendra
Pa e blancha, nos mester di:
• 1 cup di sucu di blancha bolo
• 2 blanco di webo
• 1/3 cup di mantéca
• 1 cuchara chikito di escensia di almendra
• 1 cuchara chikito di salo
• 1 cup di cashupete mulá
Preparacion:
Pa traha e bolo di cashupete ta bati e manteca y e sucu. Ora nan ta bon batí ta pone e blanco di webo aserca y sigui bati bon. Despues nos ta agrega e sobra ingredientenan y ta bolbe drey nan bon den otro. Entretanto nos a hunta un forma bon huntá cu manteca y nos ta basha e mescla den e forma y hinke den formu mester ta cendi na 350 grado y ta laga e bolo keda 35 minuut aden. Ora e bolo ta cla ta sake for di forno y laga fria pa por blanché. E blancha; Bati e blanco di webo hunto cu e sucu, pa despues pone e manteca y e salo acera. Awor nos ta pone e escensia di almendra y nos ta bati nan bonbatí. Como ultimo ta pone e cashupete mulá acera y ta drey bon gedrey. Ora nos ta cla y e bolo tambe a fria ta tapa e bolo cu e mescla di cashupete. Pa hacie un tiki mas bonity ta dorne cu cherry y lamoenchi confeit.
Bolo di cerbez
Ingredientenan:
• 2 kopi di sucu bruin
• 1 kopi manteca
• 2 webo
• 2 kopi dadel corta chiquito
• 1 kopi netchi corta chiquito
• 3 kopi hariña pan (blanco)
• 2 telep baking powder
• 1 telep di salo
• 1 telep di cane
• ½ telep di clabo (mula)
• ½ telep di allspice
• 2 kopi cerbes (cualquier sorto)
Preparacion:
Bati sucu y manteca hunto te ora nan bira light, pone e webonan uno pa uno bati nan bon. Baha e speed na promer. Pone e nechi cu e dadernan aden. Seefta e hariña y pone e baking soda, salo specerijnan hunto. Tira e hariña y 1 copi cerbez poco poco. Despues pa ultimo ta basha e otro copi di cerbez aden. Caba ta pone e mezeta den un forma cu buraco, no hunta e forma.
Bolo di fruta y walnut
Ingredientenan:
• 2 cups di walnut gechop
• 2 cups di fruta mix gechop (candied fruits and peels
• 3 cups di rasenchi gechop
• 1 cup di cherry corra corta na mita
• 1 cup ci carent
• ½ cup di orange juice
• 1 cup di manteca of margarina
• 1 cip di sucu bruin (bon gepak)
• 6 webo
• ½ ons di chuculati marga gesmelt
• 2 cups di hariña
• 1 telep cinnamon, nutmeg y clabo
• ½ telep baking soda
• ¾ telep saldo
Preparacion:
Combina noot y fruta cu e juice y tape y lage para 3 pa 4 ora 1 dia pa otro. Crema e manteca y batie e sucu aden te ora e bira fluffy. Bati e webonan aden un pa uno te ora e bati bon. Drei e chuculati aden. E mansa por parse corta pero esey ta normal. Combina e mansa cu fruta (frutanan, noot gemix cu e orange juice). Seefta e hariña cu e spicenan soda y salo, drei den e mansa te ora e ta bon gemix. Pone e mescla den un forma bon hunta y hinke den fornu na 300 grado pa mas o menos 2 ora y 20 minuut of te ora e test sali bon. Lage fria despues boltie. E mezcla ta midi mas o menos 10 cups y pisa 3 liber.
Bolo di galiña
Ingrediente:
• 4 ½ cuchara grandi di margarina
• ½ kopi di hariña di pan Sun Flour
• 1 kopi di bouillon di galiña
• ½ kopi di lechi
• 1 siboyo corta fini
• 1 promenton corta fini
• 3 kopi di paneermeel
• 4 kopi di galiña herbe corta na pida pida
Preparacion:
Traha un saus di e hariña di pain, mateca bouillon y lechi. Pone e siboyo y e promenton hasa den e saus. Delaster ta pone galiña y salo. No lubida un tiki peper na bo smaak. Laba e galiña si prome. Bruha tur cos hunto, drei bon pa tur cos coge smaak. Nos ta hunta e forma bon hunta cu rees, caba basha e bolo aden. Bati dos webo, basha ariba dje y tambe un tiki paneermeel. Pone den fornu na 350 grado y lage para aden pa mas of menos 1 ora, y bo bolo di galiña ta cla.
Bolo di pan
Ingrediente:
• ½ cup di awa
• 1 ½ bleki lechi chiquito
• 10 snechi di pan sin casca
• 2 cuchara di manteca
• 2 webo
• 2 cuchara di rasenchi
• 12 gota di “sweeta”
• Tiki salo
• 1 cuchara di kaneel
• Un tiki di casca di lamunchi raspa
Preparacion:
Hunta e forma cu manteca, separa e blanco for di e dor di webonan. Herbe e lechi, despues ta pone e pan acera. Lage muha y drei of bati e mescla te ora e bira un papa fini sin clompi. Pone e manteca. Door di webe, rasenchi acera tira 12 gota di “sweeta” aden y sigui drey e mescla.Mescla e mansa despues cu e salo, kaneel y casca di lamoenchi, bati e blanco di webo te ora e bira stijf pone den e mansa, sigui mescla bon, basha e mansa mesora den forma. Hinke den fornu na 320 grado pa un
ora y mei. Lage e bolo fria completo prome cu sake for di e forma.
Bolo di pistacho
1 paki manteca blueband 4 pida
1 cup di sucu
2 cup di harina blanko
1 teleep di encencia di pistacho
1 paki di pudding di pistacho (PIE FILLING)
1 teleep di baking powder
2 webo
Bati e manteca,suco,webo pudding di pistacho pa diez minut/ despues tira e harina, baking powder y encencia di pistacho i pone un banda.
PA E MEZCLA:
1/2 cups di nuts corta chikito, 1/2 cups di suco, 2 teleep di encencia almond, mescla tur cos hunto. Hunta un forma cu manteca i pone un tiki di mansa y depues pone un tiki di e mescla, despues un tiki di mansa y despues un tiki di mezcla te ora e mesclakaba,pone e forno na 325 grado laga e bolo pa mas of menos 45 min. te un ora den forno.Tiki hariña di pan. Sigi bruha nan dos te ora whisky y e hariña caba awor bruha e frutanan aserca. Hunta un forma di 1 liber.Res, fura e forma cu papel di vet e bolbe hunta, basha e mescla den e plancha y hinke den forno
CREMA DI PISTACHO:
Pa blancha e bolo, 2 enveloppe dreamwhip,1 paki di pudding di pistacho,
1 cup di icing sugar, 1 cup i mitar di lechi awa i laga nan bati pa 3 min. E bolo ta wordo blancha cu e crema di pistachio i dorna cu noot y cherry.
Bolo di fruta seco
• 1 cup di rasenchi color scur
• 1 cup di rasenchi color blanco
• 1 cup di dader (cortá na 6 pida)
• 1 cup di karent
• 1 sacu di fruta seco mixed (preimo, apricot, peach y pera)
• 1-1/2 cup di whisky
• 2 ½ cup di hariña di pan
• ½ theelepel di baking powder
• ¼ theelepel di baking powder soda
• ½ theelepel di salu, 1 theelepel kaneel
• ½ theelepel di nutmeg
• ¼ theelepel di clabo na puiro
• 375 gram di margarina
• 1 ½ cup di sucu bruin
• 2 theelepel di casca di lamunchi raspá
• 2 cuchara di stropi molases
• 6 webo (batí apart)
Preparacion:
Muha e frutanan cu 1 cup di whisky y laga nan para trek pa dos dia sefta hariña di pan, baking soda y baking powder hunto, agrega salu, kaneel, clabo y nutmeg aserca.Sende e fornu na 300 grado, bruha e lamunchi raspá den ½ cup di whisky, bati e margarina y sucu agregá e stropi di molases y agregá e webonan bati …tiki….tiki bati tur esaki nan den e mixer pa 2 minuto agregá ½ cup di whisky y e hariña di pan pero tiki..tiki. un tiki whisky.
Tempo:
1-1/2 Forno: 300 grado test: pencha e bolo cu un palo di sate, di e palo sali seco….. anto e bolo ta bon. Ora e bolo ta cla, laga e fria 10 minut den plancha prome cu bolt’e, ora e fria….. hunt’e cu stropi blanco.
Bolo di “Cherry Confetti”
Ingrediente:
• 3 cup di hariña di pan
• 2 cuchara chikito di baking powder
• 1 cuchara chikito di salo
• 1 cup di res
• 4 cup di confectioners dugar (suca fini di blancha bolo)
• 4 webo
• 1 cup di lechi
• 1 cuchara chikito di escensia di almendra
• 1 cup di cherry corta fini fini
• ½ cup di almendra mula (mester herbe e almendra kita su casca, caba ta mule)
Preparacion:
Primeramente ta mescla e hariña, baking powder y e salo. Tambe ta mescla e res y e sucu fini, te ora e bira un crema. Ora cu e ta un crema ta pone e mescla di e hariña aden, y dreyé bon. Bati e webonan bon batí, y bruhanan tambe den e mescla. Poco poco ora nos ta bruha e mescla, ta pone e almendra mula, e cherrycorta y e escencia di almendra den dje y mescla nan bon den otro. Hunta un forma bon hunta cu res, y strooi un tiki hariña di pan den e forma. Basha e mescla den e forma awor, hink’e den forno cu entretanto ta cendi na 350 grado. Laga e bolo di Cherry Confetti aki keda 45 pa 55 minuut den forno. Ora e bolo ta cla y a sak’e for di forno, ta hunte cu manteca y strooi cana riba dje.
Bolo di Pruim
Ingrediente:
• ½ paki di dader
• ½ paki di pruim
• 1 cup di biña cora
• Bati esakinan bunto den un mixer
Despues bati:
• 6 webo te ora cu e scuma bon
• 1 cup di sucu
• 1 pida manteca di bara
• 2 cup hariña blanco
• 2 cuchara chikito di baking powder
• 1 cuchara di vanilla
• 2 cuchara di awa di cherry
• 1 tiki clabo mula
• 1 tiki cane
Horne na 350 grado pa un ora. Pa dorna e bolo di pruim:
• 1 paki di pruim
• 1 cup di sucu
• 1 cup di awa
• Un tiki vanilla
Awor bo ta ponenan herbe, despues bo ta pone un rato den un mixer pa bati’e. Después bo ta dorna e bolo di pruim cun’e.
Bolo di rum
• 1 cup di manteca
• 1 ½ cup di sucu
• 6 webo
• ¾ cup di juice di lamoenchi
• ¼ cup di sasca di lamoenchi raspa
• 1 ½ cup di hariña geel
• 2 telep di baking powder
• ¼ cupo di rum
Preparacion:
Bati e manteca cu e mixer te ora e bira crema. Basha e sucu tiki tiki y batie te ora e keda “fluffly”. Agrega e webonan un pa un y bati despues di cada uno. Drei e juice di lamoenchi y casca aden. Tira e hariña blanco, hariña geel y baking powder. Mezcla nan bon y drei e rum aden. Pone den un ormo hunto cu res y honre pa 1 ora na 350 grado.
Bolo di sherry y bacoba
Ingrediente:
• 1 pk. Yellowcake mix (18.5 ounce)
• 4 bacoba grandi (cu su casca)
• 3 cuchara manteca
• 3 cuchara dry sherry
• 1 cuchara d sucu of honing
• Whipped cream
Preparacion:
Trahe paki yellow cake mix manera e paki ta indica. Ora ta cla lage fria. Pone e 4 baconanan cu casca den un baki den forno na 350 grado pa 25 a 30 minut of te ora e bacoba bira moli. Kita e casca di e bacoba y pone den osterizer. Pone aserca e manteca, sherry y sucu y batie te ora e bira smooth, lage fria un poco…Slice e bolo (3 laag) y hunta e laganan cu e relleno di bacoba. Traha whipped cream manera ariba e paki y hunta bo bole rond y ariba cune y pone den frigidaire.
Bolo di specerei
Ingrediente:
• 2 kopi di hariña di pan Sun Flour
• 3 telep di baking powder (double acting)
• 1 telep di salo
• 1 telep di cane (na puiro)
• 1 telep di allspice
• 1 telep di netemuskaat, (na puiro)
• 1 telep di cloves
• 1/3 kopi di rees
• ¾ kopi di lechi
• 2 cuchara grandi di lechi
• 2 webo
• 1 telep di vanilia
Preparacion:
Sefta e hariña di pan, baking powder, salo, cane, cloves, allspice, netemuskaat y e sucu. Bruha nan hunto. Pone e sucu bruin e rees, y e ¾ kopi di lehi acerca. Bati nan bon bati. Caba pone hunto e vanilia y e 2 cuchara di lechi y tambe e 2 webonan. Bati bon bati atrobe. Hunta e forma bon cu rees pone e fornu na 350 grado y lage para den for no 30 pa 35 minuut.
Bolo di tres lechi
Pa e palnlefi:
• 2 copi hariña
• 2 copi suco
• 6 webo
• 3 telep di baking powder
• ½ cupo di lechi
• 1 telep di vanilia, 1 telep di almond
• Un tiki salo
Preparacion:
Laga e webo bati te ora e bira stijf. Despues ta pone sucu, hariña, baking powder lechi etc. Ora e bolo Sali for di forno nos ta hinke cu un palo di sate pa e keda ful ful cu buraco y nos ta traha e liquido den oster.
Liquido
• 1 bleki grandi di lechi condens
• 1 bleki grandi di lechi bleki
• ½ kopi lechi regular di paki
• 3 dor di webo
• 1 whipping cream (4 envelop)
• 3 telep di brandy extract
Preparacion:
Ta basha e liquido ariba e panlefi wak pa tur caminda haya. Awor e crema pa dorna. 2 blanco di webo – 1 cup di sucu na candela 1 lamunchi berde raspa, ¼ telep di tartar1 tiki salo – ½ cup di awa. Den mixer pone 2 blanco di webo mientras cu e 1 cup di sucu y ½ cupo di awa ta na candela pa mas o menos 7 minuut. Ora e bira transparente ta bashe ariba e 2 blanco di webo cu ta bati y pone e lamunchi, tartar y salo acerca y despues ta blanche e bolo cune.
Carrot cake
Ingrediente:
• 3 cups hariña blanco
• 1 cuchara ground cinnamon
• 1 telep bk. powder
• ½ telep ground ginger
• 1 ¼ cups veg. oil
• 1 cuchara vanilla extr.
• 2 cups wortel raspa
• 1 cup sucu
• 2 telep soda
• 1 telep salo
• 1 ¼ cups appelsauce
• 1 cup sucu lichtbruin – 4 webo
Preparacion:
Ceinta e forno na 350 grado. Hunta un forma cu vet. Den un bowl bruha tur e ingredientenan seco. Den un orto bowl bati e otro cosnan te ora nan ta suave. Mezcla e wortel aden y bashe den e hariña. Basha e mezcla den e forma y horne pa 65-70 min. Tape cu foil si e bira bruin mucho liher prome su tempo.
Carrot cake (wortel)
Ingrediente:
• 1 paki di carrot
• 2 cups sucu 2 ½ cups hariña
• 1 telep baking powder
• 1 telep soda
• 1 telep nutmeg
• ½ telep ginger
• 1 telep vanilia
• ½ liber mixed fruit mula
• 1 paki rasenchi mula (1 ½ cup)
• 1 cup margarina dirti (2 repi)
• ¼ cup azeta dushi (manzola, corn oil)
• 1 cup biña of cherry brandy of cordial
• 5 webo bati
Preparacion:
Mix webo bon den un comchi pone margarina dirti y azeta dushi, carrots, fruta, fanilia, y spederijnan drei bon, pone webo bati mescle bon. Pone e harña alternando cu e bebida. Drecha e forma basha bo mansa y hinke den forno.
Crema di mango
Ingrediente:
• 5 mango grandi – Sucu
• 2 apelsina casca y corta na pida chiquito
• 1 cuchara grandi di juice di lamoenchi
• 2 kopi di whipping-cream – 1 kopi di pecan nuts
• 12 cherry berde.
Preparacion:
Pela e mangonan y corta nan for di e pipita. Ponenan den un blender y mescla nan cu sucu segun gusto. Pone e apelsina y juice di lamoenchi, bati e whipping cream y bashe den e blender. Agrega pecan nuts. Sirbie den glas di pudding y dorne cu cherry.
Kesio di Coco
Ingrediente:
• 2 coco – 1 kopi di awa cayente
• 2 bleki di lechi condens di 397grs. (cualquier marca)
• 6 webo
Preparacion:
Raspa e coconan y basha e awa cayente aribanan. Despues bo ta priminan te ora cu bo haya 2 kopie bon colma di lechi. Djey bo ta mezclanan cu e lechi condens y e webonan bon bati.
Pa e caramel
Ingrediente:
• 1 kopi di sucu – ½ kopi di awa
Preparacion:
Pone na candela e awa cu e sucu, te ora cu e haya punta. Bo ta bahe for si stoof, bashe ariba e kesio den e pyrex, y pone den forno na 350% den baña di Maria, pa 1 ora y mei. E receta aki ta pa 12 personan.
Kuki di cherry
Ingrediente:
• ½ kopi di mateca
• 1 ¼ kopi di sucu
• 2 webo
• ½ kopi di lechi
• 1 telep di vanilla
• 3 ½ kopi di hariña blanco
• ½ telep di salu
• 4 telep di baking powder
• 1 ½ kopi di jam di cherry
Preparacion:
Drei e manteca hunto cu e sucu, un webo, e lechi y e vanilla. Pone e harña ariba un tabla. Corta e mansa grandura di un florin. Pone un tiki jam di cherry ariba un di e pidanan y tape cu un otro pida. Prime e randnan bon ariba otro. Bati e otro webo y pasa e kukinan aden. Hunta un forma cu manteca, y pone e kukinan den dje. Pone na fornu na 325 grado te ora nan bira bruin.
Moes di Pistacho
Ingrediente:
• 1 ¼ cup di ponche crema
• 2 paki di puding di Pistacho
• 2 bleki di lechi condenced grandy
• 3 cup di awa frieu
• Noot na smaak
• 2 paki lange vingers
• 1 botter di Curaçaose liqueur blauw
Preparacion:
Blend e ponche crema, puding, lechi condence y awa hunto. Agrega e noot den e mescla y drey nan bon. Muha e lange vingers bon cu liqueur y pone nan den un forma. Basha e mescla di pistacho aki riba y ripiti esaki na smaak. Hinca bo moes den frigidair.
Orange coconut cake
• 2 kopi di hariña di pan sefta
• 1 1/3 kopi di sucu
• ½ kopi di crisco
• 1 telep di salo
• 2/3 kopi di orange juice
Preparacion:
Bati nan bon bati cu un mixer pa mas o menos 2 minuut.
Pone aden:
• 3 telep di baking powder
• 2 webo
• ¼ kopi di awa
• 1 cuchara grandi di apelsina raspa.
Preparacion:
Bati tur cos bon bati y drei nan den otro caba pone nan den forma bon hunta cu rees, pone den formu pa 30 minuut na un temperatura di 375 grado. Ora e fria, dornele cu appelsina raspa den sucu di blancha bolo.
Pasa boca dessert
Ingrediente:
• 1 paki jellow cherry
• 1 bleki lechi condens gr.
• 2 envelop knox
• 1 bleki fruit cocktail gr.
Preparacion:
Pone e jellow den un pyrex bahsa 1 cup awa herbi ariba dje y drey e bon. Ora e ta bon dirtie basha 1 cup awa friui di frigidaire ariba dje. Pone e knox dirti den un cup cu poco awa cayente. Basha ariba e jellow. Despues e lechi conens y por ultimo e fruit cocktail bruha nan bon den otro. Pone ½ ora den freezer. Despues bahe abao pone den frigidaire.
Puding di Mango
Ingrediente:
• 2 mango mediano
• 2 cup di Juice di anasa
• 4 envelop di gelatina sin sabor
• 1 bleki di lechi condence grandi
Preparacion:
Basha 1 ½ cup di juice di anasa den un paila chikito. Agreá e Gelatina sin sabor y bruha tur cos bon. Lag’é para 1 minuut. Pone e paila riba un candela mediano y keda drey bon te ora cu e gelatina a larga. Casca e 2 mangonan y slice e fruta kita fordi e anasa den un blender y batie. Basha e mescla aki
den un comchi grandi. Agrega lechi condence y e mescla di gelatina. Bruha tur cos bon cu un batido di webo.Muha un forma di pudin cu awa (òf hunta e forma delega cu un tiki azeta) y yena e mescla di mango aden. Hinca e forma di pudin den frigidaire durante di un paar di ora of pa un anochi. Bolter e puding den un schaalchi.
Quesillo
Ingrediente:
• 1 bleki lechi condence grandi
• 1 bleki di lechi awa grandi
• 5 webo
• 1 cuchara di vanilla
• 1 kelki di rum
• Algun slice di anasa
• Algun cherry cora
Ingredientenan pa kima e sucu:
• 2 cuchara grandi di sucu
• 2 cuchara grandi di awaw
Preparacion:
Laga e awa y ducu herbe den e mesun wea cu ta bay traha e quesillo te ora suce cuminza bira bruin. No lage bira muche scur. Ora e cuminza bira bruin ta kede drey’e cu un cuchara di palo te ora e haya un bunita colo bruin. Ora ta asina leu ta bahe for di candela pa e para fria y bira duro den e wea. Den un blender ta bati e lechi condence pa e los un poco. Caba nos ta kibra e webonan den un tayo y bashanan den elechi condence y nos ta sugui batie. Despues pa kita e holo fresco di e webonan, ta pone e cuchara chikito di vanilla aden.l despues ta habri e bleki di lechi awa y bashe tambe aden y como ultimo ta agrega e kelki di rum den e mescla, y bire un poco. Ora ta cla nos ta basha e mescia den e wea cu suce aden y nos ta pone pa man of menos tres kwart di ora riba stoof na Baño Maria. Tape pa e awa no bay aden. E quesillo ta cla ora cu hinca un forki aden mescos cu ta haci cu bolo y e forki Sali limpi. Lage fria y dorne cu slice di anasa y cherry cora.
TIP: Baño Maria ta significa cu ta pone e wea cu e mescla aden, den un wea
man grandi conteniendo awa.
Quesillo di ananas
Ingedeinte:
• 18 webo
• 1 bleki grandi di pineapple juice
• ¾ kgr, ( 1 ½ lb.) di sucu
Pa e caramel:
• ¼ kopi di awa
• 1 kopi di sucu
Preparacion:
Mezcla e juice di ananas cu e sucu. Pone ariba candela te ora herbe bon. Lage fria. Bati e webonan agrega nan acera. Cola e mezcla y pone den un forma cu e caramel den bom.Pone den forno di 350 grado pa tres ora.
Reseta donut
Ingrediente:
• 1 ½ cup di awa
• ¼ cup lechi
• ½ staf margarine Bleu Ribbon
• 1 cuchara chikito rees Crisco
• ½ telep salo
• ½ liber sucu
• 1 cuchara grandi vanilia
• 1 cuchara chiquito insencia oranje
• 1 cuchara chiquito almond
• 1 webo – 1 telep color geel
• 2 cuchara grandi ijs instant
• Hariña 2 liber pa 2 ½
Preparacion:
Pone den un comchi grandi tur ingrediente menos e ijs. Pone poce hariña blanco drei nan bon. Pone ijs mansanan te ora e mansa keda suave. Lora nan rond plat nan un tiki. Coba un buraco cu dede den nan laga nan rijs hopi despues hasa nan den azeta cayente bira bruin. Pone sucu den un saco papel bati nan den sucu oranan ta cayente.
Salada di batata cu cornedbeef
Ingrediente:
• 2 cuchara di binager
• 1 telep di selder
• 1 telep di mustard
• 5 batata grandi
• 2 telep di sucu
• 2 cup di kool corta chiquito
• 1 bleki di corned beef 12onz (friu y corta na bloki)
• ¼ cup di siboyo largo, geslice
• ¼ cup di augurk, dorta chiquito
• 1 cup di mayonaise
• ¼ cup di lechi
Preparacion:
Mezcla e vinager, celery y mustard. Pone un banda. Mientrastanto pela y herbe e batanan den awa cu salu pa 20 minuut of te ora nan ta moli, sore e awa, corta e batatanan na bloki. Basha e mezcla di vinager ariba e batata, strooi e sucu y e ½ telep di salu ariba dje tambe y pone fria. Awor mezcla e mayonaise, lechi e ½ telep di salo.Pone e corned beef, kool, siboyo largo y augurk hunto cu e batata. Basha e mezcla di mayonaise ariba nan.
Salada di galiña
Ingredientenan:
• 1 paki pecho di galiña
• 1 paki mix vegetable
• 1 bleki di rooibiet (na blokki) grandi
• 1 saco di batata
• 1 botter di mayonaise pareu
Forma di prepara:
– ta laba e galiña
– ta pone den wea cu awa y un poco salo pa herbe
– ora e bira moli ta split e galiña na repi
– pone den un baki grandi
– e batatanan ta wordo herbi den un wea separa, te ora nan bira moli
– despues cu e batata bira moli ta machiki bon y pone den e mesun
baki cu e galiña
– e paki di mix vegetable tambe ta wordo herbi un rato separa, ora e ta cla tambe ta agrege hunto cu e galiña y batata
– ta habri e bleki di rooibiet y bashe hunto den e baki di galiña, di ta desea
pa e salada tin un bunita color, por pone un tikie di e awa di rooibiet aden
– ta brouw tur cos hunto y agrega e mayonaise y ta cla
– si acaso e falta smaak, por agrega un tiki mayonaise y salo mas.
Upside Down Cake
Ingrediente:
• 1 bleki di anasa geslice (10 slice)
• 1 repi di manteca (margarine)
• 10 of mas cherry
• 1 paki di sucu bruin (1 liber)
• Extracto di almendra of extracto di anasa
• 1 cuchara chikito di extracto di manteca (butter)
Preparacion:
Traha e manza di bolo prome. Pone e forno keinta na 325 grado.Riba stof cu candela abao,ta poine e forma cu e repi di manteca aden pa e smelt. Ora e ta casi full gesmelt, ta basha e sucu aden y cu un cuchara di palo ta bruh’e den e manteca y platé den e bom di e forma. Habri e bleki di anasa y pone e slicenan riba e sudu y den cada un ta pone ½ cherry. Por dorné cu resto di cherry. Basha e manza riba e nasanan, mira pa nan no move di nan luga. Hinki den forno pa 1 ora. Testé prome cu saké. Si e ta cla, saké lagé dria djis un rato. Despues borteré riba un schalchi cu rand y ta wanta cayente of riba un carton furra mas grandi cu e bolo pa si e stropi core e no pasa over. Ama di cas su bo ta spaar redetanan, busca e receta di bolo di manteda, pa asina bo aplica na dje. Lo bo ripara con dushi e bolo lo resulta.


text:
Philipine van Aanholt y Tijn van der Gulik cla pa inicia nan siguiente dia di competencia
Awe diaranson a inicia cu careda nan posponi debi na e tempo aki na Paracas. Despues pa 11or e biento a lanta y asina a saca Laser Radial y Laser Standard riba awa.
Ayera tabata un tremendo dia pa ambos atleta den e disciplina di Laser. Aki Tijn ta logra den su prome careda di 10 lugar. Den di dos careda e tabata lidera e competencia gran parti di e careda pero ta caba na di 9 lugar. E atleta mes ta super contento cu su prestacion den di dos careda. Den di tres careda despues di uza hopi energia den e prome dos careda nan a sinti e cansancio y caba di 20 lugar. Overall t’e cu awe ta posiciona na di 11 lugar y den su categoria e mihor 11 ta clasifica pa Medal Race diabierna awor.
Na banda di Philipine tambe tabata tin un tremendo resultado. Den e prome careda ta logra caba na di 2 lugar, un logro grandi mirando e caliber di atleta nan cu e ta participando contra dje. Den di dos careda ta caba na di 8 lugar y tercer careda na di 10 lugar. Den overall e ta posiciona na di 10 lugar y den su categoria Top 9 ta clasifica pa Medal Race.
Mack van den Eerenbeemt ta mira accion awe despues di 02:30 pm ora di Peru.
Tur clase di exito na nos atletanan.


text:
KRALENDIJK – Gezaghèber Edison Rijna a haña invitashon pa hiba palabra na e World Conservation Congress ku e union internashonal pa protekshon di naturalesa IUCN ta tene for di 3 te ku 11 di sèptèmber na e siudat franses Marseille.
Un biaha den kuater aña riba inisiativa di IUCN lidernan polítiko, trahadónan di maneho, sientífikonan, empresarionan i protektornan di naturalesa di henter mundu ta bini huntu pa papia ku otro tokante importansia di medio ambiente natural pa kalidat di bida na mundu. Oradornan na Marseille ta entre otro e presidente di Banko Sentral Oropeo Christine Lagarde i komisario di Union Oropeo Frans Timmermans.
Durante e kongreso Stinapa, den koperashon ku Dutch Caribbean Nature Alliance (DCNA) i e komité hulandes di IUCN, ta organisá un simposio tokante protekshon di naturalesa na Hulanda Karibense. Gezaghèber Rijna a aseptá e invitashon pasobra e kongreso ta ofresé un oportunidat úniko pa presentá e konsepto di Blue Destination riba un podio internashonal i pa hasi kontakto ku partidonan ku por sostené Boneiru ku realisashon di esaki. Pa e motibu akí gezaghèber Rijna lo hasi uso di su presensia na Marseille pa tene kòmbersashonnan eksploratorio ku posibel partnernan di koperashon.
Debí na entre otro kresementu di poblashon i desaroyo ekonómiko, mundialmente naturalesa ta bou di preshon. Pa enfrentá e menasanan a bini ku e asina yamá ‘inisiativa 30×30’ ku e intenshon pa na aña 2030 ofresé por lo ménos 30% di tur ekosistema riba tera i bou di awa protekshon legal kontra mas daño.
Ku Parke Nashonal Washington-Slagbaai i Parke Marino ya kaba Boneiru ta kumpli ampliamente ku e 30% ei, pero pa Kolegio Ehekutivo i e organisashon di naturalesa Stinapa esaki no ta un motibu sinta ketu: nos naturalesa na Boneiru tambe ta sufri bou di kontaminashon i kambio di klima.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text:
KRALENDIJK – “Víktimanan di trafikashon di hende tin miedu pa buska yudansa.” Esaki Ofisina Yudansa na Víktima ta konkluí. Na aña 2020 nan a duna asistensia na dos víktima di e krímen aki.
Ministerio Públiko tambe atmití ku ta difísil pa persiguí kasonan di trafikashon di hende òf eksplotashon pasombra hopi bia e víktima nan mes no ta bini dilanti. “Pa e aña aki Ministerio Públiko tin dos kaso di trafikashon di hende pendiente den Korte”, Roderick Gouverneur ta bisa. E ta bosero di Ministerio Públiko.
Impakto
Segun Ofisina Yudansa na Víktima, e krímen aki tin un impakto emoshonal enorme riba e víktima. “Hopi bia e víktima ta biba bou di miedu i menasa. Den kasonan ekstremo, hasta nan bida ta kore peliger”, un kolaboradó ta splika.
“Mester tin un kampaña di konsientisashon. Ta prohibí pa keda ketu, nos mester sigui papia tokante e tópiko aki”, Pastor Ivan Gomez ta bisa. E ta fundadó di Caritas, e organisashon ku ta yuda migrantenan sin dokumentu di estadia. Gomez ya a bai den publisidat pa pone atenshon riba e tema aki. “Mi ta keda traha huntu ku defensor di pueblo pa por hasi un diferensia”, e ta klousurá.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text: KRALENDIJK – Resientemente akusado Gerbert L. i Aqion J. tabata den sala di korte dilanti di hues, relashoná ku hòrtamentu di 2 kabritu. A diskutí fuerte ku hues, indikando ku ta trata di kabritu sin marka i esei ta nifiká ku e kabritu no tin doño. Aqion J. ta enkarselá den JICN. Emerenciana komo partido perhudiká tambe tabata presente durante tratamentu di e kaso. El a pidi un montante di 360 dòler komo daño di perwisio. No tabatin sufisiente prueba ku ta e akusadonan menshoná a mata e kabritunan ku Emerenciana a haña den mondi. No tin bòn pa ilustrá e gastunan di veterinario. Hues a bisa ku hòrtamentu di kabritu ta parse un kos lukrativo, mirando ku Aqion J. tin kustumber di hasi esaki. No solamente pa kome Aqion J. ta hòrta kabritu. Fiskal mr. Teengs Gerritsen a bisa ku laga ta bon kla; no por kue i mata kabritu ku bo ta pertenesé na boso. Esaki apesar ku e bestia ta den mondi. Ministerio Públiko a demanda un but di 300 dòler pa Gerbert L.. Si no paga esaki e tin ku sinta un kastigu di prison di 12 dia. Pa Aqion fiskal a pidi un kastigu di prizon di 180 dia, di kua 132 dia ta kondishonal i un periodo di prueba di 2 aña. A pidi tambe pa konfiská outo machete i kuchu ku ta pèrtenesé na Agion J.. Abogado mr. Anthony Nicolaas den defensa di su kliente a menshoná ku na Boneiru e hende a kustumbrá i ta pensa si e kabritu no tin marka e no tin doño. Meskos ta e kaso ku un piská. Tambe el a bisa ku e kastigu di fiskal no ta hustu, pues hopi haltu. Hues a splika ku tin hopi kaso di ladronisia di kabritu na Boneiru i ta algu ferfelu. Tur kabritu tin doño. Esun ku no tin marka ta pèrtenesé na e estado. Hues a bisa: ”Aqion J. ta haña un kastigu di 33 dia di prison kondishonal. No ta konfiská su outo, sinembargo e machete i kuchi si. Korte a rechasá e petishon di daño di perwisio.”


text:
Ora cu el a wordo detecta, Guardacosta a manda un speedboat tipo Metal Shark rumbo pa e barco y asina a intercepta esaki.
Durante e maniobra cu a para e barco Venezolano, diripiente na un forma misterioso e barco Venezolano a cuminza sink. E 10 personanan di diferente nacionalidad cu tabata abordo, a wordo rescata, y transporta na pier di Guardacosta di Curacao. E personanan a wordo entrega na Cuerpo Policial di Curacao.
E barco cu matricula BVDA-4350, a sink mitar bay abao, pero no a bay full bao awa. Pesey a dicidi cu ta mara cabuya na dje, y el a wordo lastra y treci na pier door di e cutter Jaguar di Guardacosta. El a wordo mara na e Base di Marina Real na Parera.
E siguiente mainta, esta Diahuebs 1 di Augustus, a cuminza cu e proceso pa saca tur awa di e barco. Esaki a socede cu yudanza di buceadonan di Defensa, y tambe Cuerpo di Bombero di Curacao. Nan a saca tur awa, y despues a hisa e barco for di lama. E ora a start cu un buskeda rigoroso den dje, cu yudanza di personal di Guardacosta y tambe un team di e barco hulandes Zr.Ms. Groningen, y Douane.
Esaki a resulta den hayazgo di 800 kilo di cocaina, cu tabata bon scondi den un compartimento den e barco. E droga aki riba caya tin un balor di US$24 miyon.
Riba ordo di Ministerio Publico, e droga aki a wordo destrui, y tur esnan cu tabata abordo di e lancha awor ta poni bao sospechoso di narcotrafico.
Esaki ta e di dos golpi fuerte cu narcotrafico ta hayando den area di Islanan ABC, specificamente cu transporte ilegal di cocaina.
Un dia prome cu esey, esta Diamars 20 di Juli caba, Guardacosta a logra di intercepta como 470 kilo di cocaina abodo di un speedboat tipo Go Fast cu tabata moviendo riba lama panort di Aruba. E balor di esey tabata como $14.1 miyon.
Pues den un solo siman, Guardacosta a dal narcotrafico un golpi di como 38 miyon Dollar.


text:
Reclassering i Voogdijraad lo ta será pa públiko 17 di mart 2020
Reclassering i Voogdijraad lo ta será pa públiko 17 di mart 2020
Geplaatst op 16 March 2020 dor di Ministerio Hustisia
Ministerio di Hustisia ta partisipá ku mayan 17 di mart 2020 e siguiente instansianan lo ta sera pa públiko. Reclassering ku ta situá na Scharlooweg 154/156 i Voogdijraad ku ta situá Waaigat 1 esaki debí ku mester yega na palabrashon interno kon pa por sigui duna servisio na públiko en konekshon ku e pandemia di Coronavirus.
Nos diskulpa pa kualke inkumbiniensia ku esaki por trese. Masha danki pa boso komprenshon.
Djárason 18 di mart 2020 lo komuniká kon e servisionan lo por bai sigui duna servisio na públiko di forma adaptá.


text:
Anunsio Kompetensha di Essay | Reunion ku doñonan di varios establesimentu di HORECA.
[PA BO INFORMASHON]: Awe, djaweps 12 di novèmber, funshonarionan di MEO i KPC a tene un reunion ku diferente propietario di establesimentunan di HORECA aki na Kòrsou, kaminda ta konosí di tin aglomerashon durante fin di siman. Durante e reunion aki, a bolbe pasa den e areglo ministerial ku ta trata regla i medida pa establesimentunan den kuadro di kombatimentu di Covid-19. Empresarionan presente, a risibí konseho i sugerensia di ki manera nan mes por yuda evitá aglomerashon na nan establesimentu i asina kumpli ku e medidanan vigente.


text:
ORANJESTAD, Aruba – Diasabra awor dia 8 di juli 2017, Ministerio di Asuntonan Economico ta organisa “Small Business Event” den Renaissance Convention Center. “E evento aki ta pa na prome luga duna un presentacion di e 4 top sectornan cu ta defini e maneho economico di Gobierno, cu ta e areanan di industria cu ta ofrece oportunidadnan economico pa desaroya”, asina Minister mr. drs. Richard Arends a bisa diamars atardi durante un conferencia di prensa.
E inversionnan cu Gabinete Mike Eman II a haci e ultimo 8 añanan pa loke ta trata infrastructura y tambe calidad di areanan publico, a resulta den 5 area fisico di oportunidad rond di nos isla. Ta trata aki di e area rond di refineria, e area rond di waf di carga na Barcadera, e area rond di waf di crucero na Oranjestad, e area rond di Hospital y tambe areanan rond di e obranan infrastructural cu a inaugura recientemente. E cinco areanan aki nos kier desaroya a base di e 4 top sector di actividadnan economico.
“Durante e conferencia di diasabra awor, nos lo presenta ehempel nan y experencianan di empresarionan y inversionistanan cu ta den e top sectornan aki, pa nan comparti nan storianan cu e publico presente. Nos ta invita inversionistanan nobo y doñonan di empresanan mediano y chikito pa ta presente sin falta”, asina Minister Richard Arends a expresa.
Puntonan cu lo enfoca diasabra awor ta riba ingredientenan con pa inverti den e calidad humano, expansion di bo negoshi, tecnologia limpi, logistica y tambe industrianan creativo.
Entrada ta gratis pero ta pidi pa registra adelanta na IDEA, na Departamento di Asuntonan Economico. E evento lo cuminsa for di 9:00am te cu 1:00pm na Renaissance Convention Center. “Mi ta extende un invitacion na publico general, tur cu tin ambicion comercial, pa asisti na e evento aki, Small Business Event, diasabra awo. E evento ta gratis pero pa participa mester inscribi yamando 582-1181 ext. 439 of via e-mail l.croes@idea-aruba.com.


text:
News
Meneer Hoevertsz a bai laga nos
Dolf ta tata di Sra. Nicole Hoevertsz
E famia di Comite Olimpico Arubano tin e tristo deber di anuncia e fayecimento di Meneer Adolf Mariano Hoevertsz cari├▒osamente yama Dolf.
Meneer Dolf Hoevertsz ta tata di Secretaria General di COA y Miembro di IOC, Sra. Nicole Hoevertsz y welo di atleta elite Kyra Hoevertsz. Meneer Hoevertsz semper tabata presente na eventonan na Pisina Olimpico Roly Bisslik na Savaneta pa apoya su nieta y henter e famia di e deportenan acuatico. E potret tabata e ultimo bishita di meneer Hoevertsz na Piscina Olimpico Roly Bisslik.
Hopi forza na Nicole, su ruman Orlando Hoevertsz y demas famia den e momentonan dificil aki.
Cu meneer Dolf Hoevertsz Sosega na Paz.


text:
Minister Endy Croes:
ORANJESTAD – Manera ta conoci durante di e ultimo temporada tabatin hopi inkietud den enseñansa na Aruba. Un tema hopi popular den enseñansa y den pueblo ta e werksters di SKOA. Diabierna Minister di Enseñansa y Deporte Endy Croes a logra a traves di Conseho di Minister pa yega na un Ministerraad besluit (MB) pa forma un comision pa atende cu e inkietud cu tin riba e tema aki. E prome reunion cu e comision ta tuma luga e siman aki pa den cual lo haci e peticion pa den 30 dia nan presenta conseho y solucion concreto.
Segun Minister Croes, e comision lo consisti di diferente departamento, entre otro Departamento di Finanzas, Departamento di Recurso Humano (DRH), Directie Wetgeving en Juridische Zaken (DWJZ), Centrale Accountantsdienst Aruba (CAD), Stichting Katholiek Onderwijs Aruba (SKOA) y di Ministerio ta apunta dos persona: un register accountant y un hurista, di e forma aki por tin un bon ‘draagvlak’ pa atende cu e tema.
E dos puntonan di interes segun Minister Croes ta: (1) con lo mester sigui paga e werkster nan y (2) claridad riba e suma di mas o menos 5 miyon florin mensual cu e stichting no a ricibi mas di financien, cu tabata paga e primanan na belastingkantoor
Basa riba e comision aki e mandatario lo desea pa den 30 dia e ricibi e recomendacionnan final pa soluciona e problema aki na un manera structural y sostenibel bayendo dilanti.


text:
E Ordenansa Laboral 2013 (Arbeidsverordening 2013) (AB 2013 no. 14) ta vigente desde 1 di april 2013. A base di articulo 30, di prome inciso, di e Ordenansa Laboral 2013 un dunado di trabou ta obliga pa entrega e Registro di Personal (Personeelsregister) na Director di Departamento di Labor & Investigacion (DAO). Den e Decreto Nacional Registronan di Ordenansa Laboral 2013 ta regla e modelo di e Registro di Personal. E Registro di Personal ta consisti di tres parti, Modelo 1A, e personal actual manera registra na december 2019; Modelo 1B, e necesidad pa personal pa 2020 y Modelo 1C, e necesidad di personal pa cada proyecto specifico den 2020.
Departamento di Labor y Investigacion ta informa pa medio di e comunicado di prensa aki cu e periodo di entréga di Registro di Personal 2019-2020 pa tur empresa na Aruba ta wordu prolonga pa tur empresa na Aruba cu cuatro siman mas. E ultimo día di entrego ta bira 31 mei2020.
Unda y con por entrega e formulario di Registro di Personal 2019-2020
DAO ta haci un peticion pa hinca e datonan den e formulario digital, segun e modelo stipula pa ley, y manda nos esaki na e-mailadres This email address is being protected from spambots. You need JavaScript enabled to view it. .
Den caso cu bo compania tin un of mas sucursal/ filiaal , DAO ta haci un peticion pa yena e Registro di Personal no solamente pa e oficina principal (hoofdvestiging) (p.e. kvk-nummer 5555.0) pero tambe pa cada sucursal/ filiaal (p.e. kvk-nummer 5555.1, 5555.2 etc.). Ta wordu pidi tambe pa indica cua trahadonan ta rouleer door di pone un strea (*) den kolom patras di e kolom “No.” ariba e formulario digital.
DAO ta informa cu ta obligatorio pa yena tur 3 modelo. Den caso cu no tin necesidad pa personal of necesidad pa personal pa cada proyecto specifico pa 2020, ta yena nihil ariba modelo 1B y modelo 1C.
DAO lo manda bo via e-mail un comprobante cu a ricibi bo formulario di Registro di Personal 2019-2020. Tene cuenta cu e comprobante di entréga no ta implica aprobacion di e Registro di Personal 2019- 2020. DAO lo duna durante aña 2020 aprobacion of desaprobacion di e Registro di Personal 2019-2020.
Tene na cuenta cu entrega di e Registro di Personal 2019-2020 ta obligatorio den e periodo di
15 februari 2020 te cu 31 mei 2020.
Companíanan cu no ta cumpli cu entréga di e Registro di Personal den e periodo menciona como tambe esnan cu no a entrega esaki e aña anterior ta den incumplimento cu articulo 30 di e Ordenansa Laboral 2013. DAO lo bai over pa tuma accion contra esakinan después di e fecha di 31 mei 2020. Tene bon na cuenta cu den caso cu un Registro di Personal no ta corectamente yena y DAO a comunica esaki na e companía pero e companía no a adapta e Registro di Personal, tambe ta wordo considera cu e companía ta den incumplimento.
Pa companíanan cu ta haci uso di un intermediario (p.e. accountings- of adviesbureau) DAO kier recorda cu cumplimento di nos leynan laboral ta un obligacion di e dunado di trabou y no di e intermediario.
Si tin mas pregunta tocante e Registro di Personal por tuma contacto cu un funcionario di Bureau Arbeidsmarktonderzoek na 5237720 of manda un email na This email address is being protected from spambots. You need JavaScript enabled to view it. of This email address is being protected from spambots. You need JavaScript enabled to view it. y nos lo communica cu bo.
Apreciable clientenan di DAO,
En conexion cu e situacion actual di COVID19, DAO ta haciendo lo mas posibel pa keda brinda servicio na nos clientenan. Pa nos e ta importante den e crisis aki pa por keda brinda un oido, informacion of conseho na nos clientenan.
E situacion actual lastimamente ta pone cu nos ta trahando cu servicio limita, esaki en coneccion cu proteccion di nos empleadonan y tambe di nos clientenan. Esaki a pone cu temporalmente nos a bin cu maneranan nobo y adapta con apesar di e situacion nos por keda brinda servicio.
Hopi cliente ta asercando nos pa informacion of conseho cual nos ta aprecia y alavez kier pidi cooperacion/comprension si tin algun retraso den esaki.
Nos ta comparti un guia di informacion di datosnan importante na momento cu un cliente comunica cu nos via email:
Pa cualkier informacion of conseho, por tuma contacto cu nos entre 7:30or cu 12:00or di mainta na 5237720, 5943092, 5943185.
Pa informacion of conseho por manda nos un email na This email address is being protected from spambots. You need JavaScript enabled to view it. of na This email address is being protected from spambots. You need JavaScript enabled to view it. .
1. Un trahado cu mester bai den cuarentena ta sigui ricibi su salario?
Si, e instruccion di Gobierno di Aruba na e persona pa bai den caurentena ta encera un obligacion legal riba e trahado pa cumpli cu esaki. A base di art. 1614c inciso 4 Codigo Civil di Aruba e trahado ta retene su derecho riba pago di salario durante e periodo aki.
Na momento cu e persona den cuarentena cuminsa sinti malo pues e ta haya keintura, dolor di garganta etc. e tin cu meld AO na SVb y sigi procedura. E dianan aki lo wordo cubri door di SVb como dianan di AO. (Tene si na cuenta cu e servicio adapta di SVb na e momentonan aki.)
2. Por kita dianan di vakantie for di e trahado pa e dianan cu e ta den cuarentena?
Mirando cu e trahado mester cumpli cu e instruccion duna na dje y no ta liber pa dicidi riba e dianan aki mas cu claro NO por kita e dianan aki di su vakantie.
Como resultado di e crisis actual di COVID-19 cu a afecta nos economia drasticamente companianan ta pasando den un periodo hopi dificil y esaki mas cu claro tin su effectonan tambe pa e trahado. Departamento di Labor & Investigacion (DAO) ta wordo aserca cu diferente preguntanan di parti trahado riba kico ta nan derechonan. No mester lubida cu berdad nos ta den un crisis sin precedente pero e Leynan Laboral ta na vigor y mester tene cuenta cu esakinan. E preguntanan cu mas ta bin dilanti na e momentonan aki ta como lo siguiente:
1. Mi dunado di trabou por mandami tuma vakantie obligatorio?
Den caso cu e trahado tin un cantidad di dianan di vakantie acumula e dunado di trabou por manda e trahado tuma parti di esakinan como vakantie obligatorio. Ta consehabel pa keda cu un saldo di por lo menos 5 dia di vakantie. Mester tene cuenta si cu pa e dianan di vakantie e trahado mester ricibi su salario completo (si salario ta variabel salario basico plus averahe di comision) manera acorda den contrato laboral. Mescos ta conta si enbes di vakantie ta tuma timeback.
2. Mi dunado di trabou por baha mi oranan di trabou y mi salario?
Condicionnan di trabou manera cantidad di oranan di trabou como tambe salario no mag di wordo cambia sin aprobacion di e trahado. Pues den e momentonan dificil aki prome cu e compania por haci cambio na e condicionnan di trabou e mester presenta su plan na e trahadonan cu e medidanan necesario pa mantene tur hende na trabou. Esaki lo por ensera cu por jega na un acuerdo cu e trahadonan pa baha e oranan di trabou y e salario. E trahado di su banda a base di solidaridad pa su coleganan y pa tur por mantene nan trabou lo mester bai di acuerdo cu un propuesta rasonabel di parti dunado di trabou.
3. Mi dunado di trabou por mandami cas sin pago?
Den caso cu e dunado di trabou ya e tuma medidanan necesario manera baha oranan di trabou y salario of no tin ningun actividad mas di compania y e ta bin den problema financiero grave por jega e momento cu e ta haye obliga di manda trahadonan cas a base di no work no pay. Esaki no mester ta e prome alternativa di e compania pero e ultimo recurso den caso cu no por haci nada otro! Den caso cu e trahado no ta ricibi salario of a bai atras den salario y ta ricibi menos cu Afl. 950,- pa luna e trahado por aplica pa ayudo financiero di Gobierno pa medio di e Fondo di Asistencia Social di Emergencia (FASE). Por tuma contacto cu fasehelpdesk na tel: 2800707 of registra online via website www.fasehelpdesk.com.
4. Mi dunado di trabou por kitami di trabou pa motibo di e crisis actual di COVID-19?
E crisis actual di COVID-19 no ta un motibo valido pa retiro. Segun maneho di Minister di Labor no lo honra ningun peticion pa retiro a base di e crisis actual. Pa bin na remarca pa ayudo financiero di Gobierno pa medio di e Fondo di Asistencia Social di Emergencia (FASE) e trahado mester ta den servicio di un dunado di trabou. Den caso cu e trahado wordo aserca pa e dunado di trabou pa jega na un acuerdo mutuo pa termina e relacion laboral e trahado ta liber pa acepta esaki y lo mester evalua pa su mes si tuma e pakete aki ta mas faborabel pe na e momento aki y asegura su mes cu esaki ta inclui por lo menos pago di tur su derechonan segun nos Leynan Laboral.


text:
E ultimo tawata un biahe di trabou cortico cu 9 reunion hopi importante y fructifero specialmente sigur pa e recuperacion di e pandemia.
Prome Minister a reuni cu Secretario General di Nacionnan Uni, Señor Antonio Guterres hunto cu Premier Mark Rutte di Hulanda. Premier di Hulanda a trece padilanti kico ta e enfasis pa di parti di Hulanda pa cu e paisnan den Reino. Di su parti, Premier Wever-Croes a enfatisa e importancia pa Aruba como Small Island Development States (SIDS), sigui haya e sosten di Nacionnan Uni pa por logra specialmente aworakinan cu Aruba ta saliendo di e pandemia.
Prome Minister a reuni tambe cu sr. Courtenay Rattray cu ta e ‘High Representative for Small Island Development States’ y cu sr. Selwin Hart cu ta Special Advisor to the Secretary General on Climate Action. E dos reunionnan aki tabata super crucial pa nan por realisa cu apesar cu Aruba ta parti di Reino, Reino ta un pais cu ta haci hopi donacion na Nacionnan Uni consecuentemente Nacionnan Uni no por duna nos placa pasobra nos ta parti di ‘donor land’. Asina mes Nacionnan Uni ta realisa cu nan mester bay yuda Aruba di otro formanan. Hunto a yega na cierto palabracionnan hopi interesante y nan a pone nan hende disponibel pa yuda Aruba den esaki tambe. “Mi ta aprecia esaki masha hopi mes”, Prome Minister a remarca.
Diabierna 24 di september, Prome Minister a participa na e Asamblea General mes caminda cu Premier Rutte a trece dilanti e parti di e vision di parti di Reino, con ta mira e desaroyo durante e pandemia y saliendo di e pandemia. E presencia di Aruba na e Asamblea General como parti di Reino, tawata hopi importante riba e topico aki.
Den e Asamblea General, Prome Minister a topa cu señora Mia Motley cu ta e prome hende muhe Minister President di Barbados. Señora Motley su mama a nace aki na Aruba. E combersacionnan hiba entre e dos premiernan tawata di hopi profondidad realisando tambe hopi similaridad entre Barbados y Aruba.
Ta di remarca tambe cu Hulanda a entrega un SDG studio na Nacionnan Uni. Nan a crea henter un espacio caminda nan a haci’e casi manera un estudio di television. Premier Wever-Croes tabata presente tambe pa esaki. Nacionnan Uni a keda hopi agradecido pa e gesto aki.
Despues a sigui reunionnan na e Embahada di Reino. Prome Minister a reuni cu embahador di Reino na Nacionnan Uni sra. Joke Brandt na unda el a splica e vision di e gobierno nobo y con nan por asisti Aruba desde New York pa nan yuda Aruba busca mas oportunidad y desaroyo economico. “Nos kier logra crecemento economico na Aruba y aki tin hopi oportunidad. Hunto cu e oficina di señora Brandt, lo sigui atende cu esaki den e tempo nos dilanti. Contento di por traha cu un hende muhe den e posicion clave aki. Pa mi tabata hopi importante pa nos traha riba nos plan. Nos a entrega nos Masterplan “Repositioning Our Sails” y pa awor nos ta busca esnan interesa pa yuda nos desaroya nos economia”, Prome Minister a expresa.
Tambe Prome Minister a entrega e vision di energia pa Aruba, Energy Policy pa asina sondia e posibilidadnan pa haya partners pa yuda Aruba ehecuta e vision aki. Tambe ta trahando hunto cu UN Women cu ta e departamento di Nacionnan Uni cu ta trata cu derechonan y posicionnan di hende muhe. Hunto cu UN Women ta trahando riba e Gender Policy pa Aruba y ta hopi importante e rol cu embahada por hunga eynan.
Den e reunion cu Netherlands Foreign Investment Agency (NFIA) a toca e tema di inversionistanan. NFIA ta encarga pa busca inversionistanan pa Hulanda. Prome Minister a presenta nan tambe e retonan cu Aruba tin y e posibilidadnan cu Aruba ta ofrece. Nan a keda hopi interesa y nan por yuda Aruba tambe busca loke nos ta buscando cu ta ‘foreign direct investments’.
Por ultimo, Prome Minister a reuni cu Premier Rutte cu punto di agenda comun cu e premiernan tabata tin na New York. Pero tambe riba e situacion na Aruba. Pa medio di Prome Minister, Premier Rutte a felicita Aruba cu nos gobierno nobo. A hiba conbersacionnan riba e tema di Covid y con Covid a afecta Aruba y principalmente e retonan financiero cu Aruba ta den.


text:
Siere di serbeseria Amstel dékada pasá despues di mas ku 50 aña di eksistensia riba nos isla a kousa hopi konsternashon. E serbeseria a hasi algun fayo gerensial-stratégiko ku a debilitá su posishon ku konsekuensia ku su doño prinsipal, Heineken -e di dos serbeseria mas grandi na mundu- a ser’é. Sinembargo tin hende ainda ke bende ku ta ami komo minister di Ekonomia a sera e serbeseria. Un yamada di un korant lokal pa kontestá algun pregunta tokante di e tema aki a ponemi bai bèk na un charla ku mi a duna na mi studiantenan di Universidat di Antia (awe University of Curaçao) na 2010 riba siere di e serbeseria. E artíkulo ta basá riba e charla en kuestion.
Introdukshon
Antilliaanse Brouwerij (Amstel), yu di Amstel Brouwerij na Ulanda a keda establesé na 1958 na Kòrsou i na final di 1959 a produsí su promé bòter di serbes. E kondishon Ulandes pa establesimentu di e fábrika tabata protekshon di merkado (apesar ku na Ulanda Amstel Brouwerij no tabatin protekshon). No tabata inusual ku kompanianan mionario establesé na Oropa tabatá eksihí protekshon komo kondishon pa invertí den paisnan den desaroyo.
Den nòmber di protekshon Amstel tabata paga ménos ku suèldu mínimo
Protekshon pa e serbeseria a keda legalmente akordá un aña promé ku e promé serbes a subi merkado. Ku ayudo di protekshon, kos tabata drei zetá i Amstel tabata hasi ganashi i tabata emití dividendonan kuantioso pa su doñonan. Pa varios aña dividendonan di 18% tabata bai pa doñonan. Remarkabel tabata ku apesar di e periodo di bonansa aki, trahadónan no a probechá manera e doñonan. Es mas, Amstel a pidi i a haña ainda mas protekshon ku ya kaba e tabatin ora Gobièrnu a reglá ku nan por a paga nan trahadónan 75% di e suèldo mínimo. Te leu ku mi sa, nunka antes ni despues, Gobièrnu a pèrmití un doño di trabou legalmente paga su trahadónan bou di suèldo mínimo.
Kiko tabata e idea di maneho di protekshon?
E argumento prinsipal pa protekshon di merkado, popular den vários pais den añanan 50 i 60, tabata pa yuda un empresa ku kaba di start, gatia te ora e kana riba su mes forsa. Prinsipalmente bou di paisnan ku a haña nan independensia den e periodo aki e tabata e maneho preferí pa stimulá industria propio. E paisnan en kuestion tabata eksportá materia prima pa paisnan industrial ku tabata kombertí esaki den produktonan final. Protekshon mester a yuda e paisnan den desaroyo start ku industria ku ta traha produktonan final enbes di solamente eksportá materia prima ku relativamente tabata trese poko plaka den lachi. Mayoria pais den añanan 80 a eliminá protekshon. Esaki tabatin ke ber ku finalisashon di e Ronda di Uruguay (UR) pa redusí barera tarifario i no-tarifario pa ku importashon di merkansia. UR a duna lus despues na e Organisashon Mundial di Komèrsio (WTO).
Protekshon di merkado na Kòrsou
Protekshon di merkado a keda introdusí sin ku nos tabatin materia prima propio. Banda di protekshon no tabatin ningun strategia pa fábrikanan ku a haña protekshon bira mas efisiente i ménos dependiente di protekshon. Protekshon a bira un derechi atkerí ku a dura te 2010. Poko hende ta para ketu ku esun ku semper ta paga pa protekshon ta e kumpradó.
Tabatin tres tipo di protekshon. 1. Rekargo ekonómiko: un belasting èkstra riba un produkto protehá. Habon tabata protehá i mester a tene habon importá mas barata pafó poniendo 90% belasting. Pues habon X di Merka ku pagando derechi di importashon (invoerrechten) ta Naf 1 ta bira Naf 1.90 despues di belasting. 2. Tabata pone límite na e kantidat di un produkto protehá ku por a importá oumentando burokrasia i korupshon (manera e kaso di importashon di outo segunda mano). 3. Monopolio, e forma di mas severo di protehá. Esaki ta enserá ku solamente un fábrika por a traha sierto produkto (manera habon, zeta dushi).
Algun fábrika tabatin tur forma di protekshon pareu. Den kurso di añanan kasi 80 produkto a haña protekshon entre otro chukulati, pindakas, limonada, saku di plèstik, te, suku, fèrf, produktonan di heru i stal.
Desishon pa kita protekshon di merkado
Maneho di protekshon no tabata trese ningun industria nobo Kòrsou. Kontrali, hopi negoshi ku protekshon a sera manera esun di te, chukulati,
pindakas i un negoshi di heru ku unilateralmente a purba di kita protekshon (na un manera ilegal) pa liberá su mes for di e maneho.
Otro argumento pa eliminá protekshon tabata e echo ku nos tabata kibrando nos palabrashonnan ku WTO -dor di mantené e protekshon indebido aki- ku te awe, si paisnan miembro ke, por kobra nos hopi Naf mión na daño di pèrhuisio.
E argumento prinsipal tabata ku ta e konsumidó tabata paga pa tene e fábrikanan protehé, inkluso Amstel, na bida. Preisnan tabata haltísimo pa motibu di protekshon. Nos a mira e ehèmpel di habon. E 95% di rekargo (economische heffing) tabata keda pagá pa e kumpradó i e plaka tabata bai den kaha di Gobièrnu. E doñonan di fábrika protehá tabata gana dor ku e pueblo mester a kumpra e produkto lokal pasombra esun mas barata di afó, mester a paga asina tantu belasting ku e tabata bira mas karu ku esun lokal. Esaki a pone ku siendo un pais turístiko e produkto Kòrsou tabata mas karu ku nos kompetidornan sin protekshon, manera pais Aruba i St. Maarten.
Na aña 2000 a disidí di kita e maneho di protekshon basá riba un nota ku mi a skibi, e tempu ei komo ámtenar. A duna 5 aña pa kada fábrika (inkluso Amstel) ahustá i kuminsá produsí mas efisientemente.
Amstel ta pidi protekshon i supsidio di Naf 5 mión pa aña
Ku protekshon finalisando na 2005, Amstel a hasi trámite pa pidi protekshon nobo. Ni Amstel ni Heineken aparentemente a logra pa pone e serbeseria drei mas kompetitivo i a skohe pa pidi Gobièrnu pa anualmente e risibí un supsidio di Naf 5 mión. E konstrukshon di e petishon aki tabata pa eksonerá Amstel for di paga aksèins anual ku ta suma Naf 5 mion, mientras mester a kobra aksèins riba tur otro serbes ku no ta Amstel.
Ami ku e tempu ei (2005) tabata Minister di Ekonomia a ninga Amstel su petishon redondamente. Mi no tabata kere ku nos mester supsidiá un empresa privá. No lubidá ku Heineken ta e di dos serbeseria mas grandi na mundu i ku su ganashinan ta mas ku Naf. 3 mil mión. Pues gerensha i sindikato tabata ke pa nos supsidiá un kompania ku su ganashi ta mitar di nos Produkto Interno Bruto. Sinku Naf mión ku nos mes aki ta yen di mester pa enseñansa, bibienda i pa drecha kalidat di bida den nos barionan. Doñonan di Amstel ku a logra kombensé sindikato pone preshon i asta a menasami, a insistí ku si Gobièrnu no duna Naf 5mión nan lo sera. Mi a para riba mi punto apesar di preshon. Tirando un bista bèk awe, no tin ningun duda ku mi lo tuma e mesun desishon.
E rason ku Amstel a sera
E maneho di protekshon di mas ku 50 aña a krea un situashon di monopolio i seguransa pa Amstel ku e doñonan a kere lo a dura pa semper. Presisamente esaki a resultá den su kaida.
Amstel basá riba e pensamentu di monopolio i e merkado lokal pa su so a hasi algun desishon stratégiko robes ku a bin kosté karu. Na di promé lugá a invertí den mashinnan ku kapasidat grandi. Esaki a resulta funesto pasombra dor di kompetensia (apesar di protekshon) e ‘aandeel’ den merkado di serbes lokal a baha ku konsekuensia ku e mashinnan tabata traha bou di nan kapasidat ku konsekuensia atrobe ku e proseso di traha serbes a bira mas inefisiente, resultando den ‘kostprijs’ mas haltu.
Adishonalmente mester bisa ku pa un o otro rason Amstel no tabata kerí riba tur e islanan di Antia Hulandes, prinsipalmente Aruba i St Maarten, e merkadonan di mas grandi despues di Kòrsou.
E di tres problema ta ku Amstel no a bai ku tempu pa loke ta trata e deseonan di e bebedó di serbes lokal. Pa un rason of otro (pero konfirmá pa gerensia di Amstel) e bebedó lokal di serbes su smak a kambia pa un serbes mas zoet. Amstel a resultá di ta muchu marga i hopi bebedó (apesar di protekshon) a kambia pa Polar ku tabata mas zoet. Esaki a pone ku Amstel a pèrdè parti di merkado lokal. (Tuma nota ku e kliente no a switch pa Polar pa motibu di preis mas barata. Polar i Amstel tabata bende por detal pa e mesun preis).
Ounke ku mi no ke sinta riba stul di gerensia, ta parsemi ku mester a tene kuenta ku e sabor di e serbes. Mester tabata mas alèrt pa ku e kompetensia fuerte i mester tabata mas inovativo. Finalmente mester a eksihí di e doño mayoritario, Heineken, pa e asumí su responsabilidat na lugá di skonde tras Gobièrnu. Ami ta kombensí ku e doño, manera ta kustumber den mundu gerensial, a tuma un desishon netamente gerensial ku tabata pas den e plannan global di Heineken pa stòp produkshon na Kòrsou. Meskos a pasa ku Texas Instruments, Royal Shell, ABN-AMRO na Kòrsou i hopi planta i fábrika rònt mundu.
Lès di pasado i bista pa futuro
E protekshon di merkado ku nos a kopia di afó no a kuadra den nos konteksto i no a kondusí na e resultadonan deseá. No tabatin un maneho industrial real pa kompañá protekshon di merkado. Hasimentu di negoshi (ku eksepshon di agrikultura) ku protekshon ta un historia di pasado den un mundu kompetitivo, di kada biaha mas tratado komersial i mas pais ku ta bira miembro di WTO.
Mi ta lamentá ku na momentu di siere di Amstel hende a pèrdè trabou. Pero manera nos a mira, a bin hopi kompetensia dor ku a start importashon di serbes di otro pais. Hopi hende a haña trabou den distribushon di serbes importá. Tambe awe tin serbeserianan lokal ku a lanta ku tambe ta duna trabou. E kuponan di trabou nobo aki lo no por a bin si protekshon a keda.
Sinembargo mantenshon di e fabrika kostando pueblo Naf 5 miyon no ta hustifiká den mi buki. Unda a tende ku pueblo mester supsidiá un multinashonal kapitalista. Loke ta kurioso ta ku sindikalismo a para na banda di e multinashonal/kapital i a eksihí pa hinka man den saku di pueblo pa un supsidio anual di Naf 5 mión pa un empresa milyadario.
Nos no mester pretendé ku ta asina-asina industrianan grandi ta bin establesé na Kòrsou. Pakiko por ehèmpel un fábrika di traha tapeit di Persia lo bin Kòrsou si e por traha nan mas efisientemente na Iran òf Bangladesh? Nos no mester kere den milagernan di industrianan grandi. Loke nos mester hasi ta konsentrá riba lokual nos ta bon den dje, invertí den enseñansa, inovashon, subi produktividat, sera tratadonan komersial (inkl. partnership stratégiko ku empresanan estranhero), fleksibilisá nos merkado laboral i atmishon di estranhero ku konosementu.
Tin oportunidat pa serbeseria na Kòrsou. No den e sentido di produkshon masal. I sigur no ku protekshon. Nos ta papia aki di mikro-serbeseria. Un mikro-serbeseria mará kisas na un o mas restourant, bar. Aktualmente mi ta trahando na Kyrgyzstan unda tin varios mikro-serbeseria eksitoso. Un ku mi a haña interesante ta Save the Ales ku ta un mikro serbeseria ku varios tipo i sabor di serbes trahá den nan propio establesimentu. Lokual ta yama atenshon ta ku e serbeseria aki ta manehá i operá kompletamente pa hende muhé. Save the Ales a bira un atrakshon turístiko. Nos tin espasio pa mikro serbeseria na Kòrsou.
Bishkek, Kyrgyzstan


text:
MINISTERIO PUBLIKO TA KONFRIMA DETENSHON DI GERENTE GENERAL DI HE
Awe merdia a detene e homber O.G.B. Esaki relashoná ku kontrolan ku tim multidisiplinario ta ehekutando.
Detenshon a kai despues ku anteriormente kaba e siman aki el a risibi un atvertensia. Awe atrobe e asuntunan no tabata na ordu i motibu pa e detenshon. El a keda presenta na un Fiskal ousiliar i ta start ku verhoor di e sospechoso. Ta sospechá B. di violashon di varios lei, falsifikashon di dokumento i estafa. Mayan Fiskal ta disidi si ta lresente na Wes-komisario.
Esaki ta loke Ministerio Publiko por konfirmá na e momentunan aki.


text:
Ser’i Teishi: Dialuna den careda di 7’or y mey di mainta, presencia di polis y ambulance a wordo pidi riba Green Corridor/ Ser’i Teishi, pa un chauffeur cu lo a bira malo tras di stuur y esaki a pone cu e chauffeur a bay dal contra un van.
Na yegada polis a bin compronde cu e chauffeur di e Hyundai Santa Fe Shinishi tabata bayendo direccion pabou riba e baan banda robes di caminda y na dado momento e la cuminsa hala bay riba e baan banda drechi net na momento cu un van tabata bayendo direccion pabou riba e baan banda drechi.
E Santa Fe a hala un poco di mas na su man drechi, e la dal contra e van y despues a bay dal contra e vangrails, caminda e la keda pega.
E chauffeur di e Van a baha pa mira e daño ocasiona na su van y a nota cu e chauffeur di e Santa Fe ta mustra malo. Mesora e la bati alarma.
Ambulance a presenta y despues di a trata e chauffeur na e sitio a transporte pa hospital.


text:
Promé produktonan di ayudo humanitario a yega Kòrsou
Promé produktonan di ayudo humanitario a yega Kòrsou
Geplaatst op 3 Aprel 2019 dor di Ministerio di Asuntunan General i Promé Minister
WILLEMSTAD – Awe 3 di aprel e promé produktonan humanitario destiná pa e pueblo di Venezuela, a base di e tratado ku Kòrsou a firma dia 15 di Mart na nòmber di Reino Hulandes ku Merka, a yega Kòrsou ofisialmente. E tratado ta basá riba mesun kondishonnan spesífiko manera a keda palabrá entre Gobièrnu di Kòrsou i Parlamento di Kòrsou. E kargo a yega ku un avion komersial di TUI alrededor di 7’or di anochi na aeropuerto internashonal di Kòrsou.
E entrega aki ku ta konsistí di 12 palèt – kual 6 di nan a yega awe i sobrá lo yega mañan – ta enserá kuater ‘kit’ di salú pa den kasonan di emergensia, ku a keda fabriká na Hulanda dor di e fabrikante MEG (www.meg.nl). Nan ta kontené remedi i asesorionan médiko, bou di kua ferbant, gasa, hanskun di eksaminashon, tèrmometer i angua, pa asina inmediatamente por yuda hendenan den nesesidat di trato médiko afektá dor di situashonnan di urgensia. E ‘kit’nan den e kaso akí por kubri nesesidat di 40.000 hende pa un periodo di tres luna largu.
Suministrashon di e produktonan di ayudo humanitario akí ta un momentu históriko, pasó ku esaki Kòrsou ta demostrá su disposishon pa fungi komo hùp logístiko pa ayudo humanitario pa e pueblo Venezolano. Kòrsou a prepará su mes debidamente riba e ròl. Nos tin treinen, proseso i strukturanan na lugá pa asina Gobièrnu por fasilitá e transportashon di ayudo humanitario na un manera profeshonal i a base di eksigenshanan internashonal. No opstante esaki, transportashon di e ayudo humanitario por tuma lugá solamente ora sirkunstansianan pèrmití esaki i distribushon na Venezuela por sosodé di forma pasífiko. Gobièrnu di Kòrsou ta spera ku pronto e sirkumstansianan lo mehorá ya ku tin situashonnan sumamente difísil ku gruponan vulnerabel na Venezuela ta pasa aden.
Riba foto di robes pa drechi: Kònsùl General di Merka pa Kòrsou, Sra. Margaret Hawthorne, Promé Minister di Kòrsou, Sr. Eugene Rhuggenaath, i Sr. Lesley Fer di Rampenbureau durante presentashon di e ‘kit’nan di salú.


text: Kralendijk – Ayera den oranan di trai mèrdia bai kue atardi, un nubia grandi di stòf fini ku ta mas denso ku kustumber i ku ta originá di desierto di Sahara, a drenta i tapa e área di Karibe. E stòf aki lo redusí visibilidat abou riba i rondó di nos isla entre di 3 i 9 kilometer. Pa mucha i hende grandi ku tin problema ku respirashon òf ku ta sufri di malesa di asma, Servisio meteorológiko ta rekomendá pa keda mas tantu posibel paden henter dia awe, te den oranan di anochi. Tambe ta konsehá usuario di boto chikí pa tene koutela i no bai muchu leu for di kosta ku e visibilidat limitá aki.


text:
News
Lord Sebastian Coe na Aruba
Aruba Athleltic Federation a ricibi presidente di e federacion mundial
Aruba Athleltic Federation a ricibi presidente di e federacion mundial di atletismo, Lord Sebastian Coe
Diaranzon e presidente di e federacion mundial di atletismo, Lord Sebastian Coe a yega Aruba pa algun dia di bishita. E mesun anochi a tene un recepcion di bon bini pa su persona na Madam Jeanette. Presente na e ocasion aki nos por a mira Minister di Educacion, Sr. Armando Lampe, Presidente di COA, Sr. Roy Mezas, Secretaria General di COA y miembro di IOC, Sra. Nicole Hoevertsz, Presidente di AAF, Sra. Evelyn Farrell y demas invitadonan.
Presidente di AAF, Sra. Evelynn Farrell a hiba palabra unda el a gradici Lord Sebastian Coe pa su bishita na Aruba. Secretaria General di COA, Sra. Nicole Hoevertsz a repasa den cortico e biografia deportivo di Lord Sebastian Coe cu den su tempo tabata un di miho atletanan di atletismo na mundo. Por ultimo Lord Sebastian Coe mes a dirigi algun palabra na esnan presente unda el a bisa di ta masha contento di por ta na Aruba pa algun dia. Tambe su persona a elabora riba e tema educacion governance y con e federacion por traha hunto pa e deporte sigui crece. Hunto cu Minister Lampe a papia di e norma y balornan, educacion y e deporte mes. Manera Lord Coe a expresa; “Un mucha cu ta praktica deporte, ta un mucha cu ta bay bon na scol”.
Di su banda Minister Lampe a gradici Lord Coe pa su bishita y e ta hopi contento pa mira con lo trece educion y deporte mas den nos scolnan na Aruba. Presidente di COA, Sr. Roy Mezas tambe a gradici Lord Coe pa tey presente y ta contento y honra cu su bishita na Aruba.


text:
Mas kaso di asesinato
Written by Khalil Guribaldi on 21 September, 2020
Djadumingu 20 di sèptèmber 2020,alrededor di 21.47’or Sentral di Polis a risibí notifikashon di un kaso di tiramentu ku a tuma lugá riba F.D. Rooseveltweg i ku tin hende heridá.Unidat polisial ku a yega na sitio a topa ku un hòmber drumí den un outo ku heridanan di bala na su kurpa. For di investigashon preliminar ku polis a realisá a sali na kla ku un ratu promé dos hòmber a yega na e outo di e víktima i los tirunan dirigí riba dje. Un dama ku tabata sintá den un otro outo riba e lugá di stashoná outo tambe a risibí herida di bala na su kara. Ambulans a transportá e dama pa departamento di emergensia di CMC pa tratamentu médiko.Alrededor di 23.40’or dokter di polis a konstatá morto di e hòmber víktima Rosandy Ponciano Balentina nasé na Kòrsou,13 di ougùstùs 1987.Na e sitio polis a konfiská dos outo i tambe un kantidat di huls i riba òrdu di fiskal di Ministerio Públiko a konfiská e kurpa pa mas investigashon.


text:
KRALENDIJK – Radio Live 99.9 FM a sostené un entrevista ku pader Ivan Dario Perez Gomez, di parokia San Luis Beltran i kordinadó di ‘Caritas Bonaire’. Pader Ivan den e kombersashon, entre otro ta pone énfasis pa esnan indokumenta bakuná.
“Nos ta traha ku esnan mas vulnerabel den komunidat i konhuntamente ku Gobièrnu di Boneiru i departamentu di Salubridat Públiko, nos ta trata mas tantu posibel, pa motivá tur hende pa aserka ku konfiansa pa bakuná. Sigur esnan mas vulnerabel i den e kaso aki indokumenta. Na Boneiru tin diferente persona ku nan situashon di salú no ta stabil, òf e hendenan ku no tin tur dokumentu di estadia i kisas otro situashon. Caritas tei pa yuda nan tur. Por tuma kontakto ku nos i pa por yuda nan ku ta rekerí ayudo. Tur imigrante ku pa un òf otro motibu ta den nesesidat di ayudo, tuma kontakto ku nos. No tene miedu i konfia den nos. Tin hopi informashon sirkulando relashoná ku e bakuna, sinembargo esaki ta un obra di Señor. Salubridat Públiko di Boneiru ta interesá pa tur hende traha un sita pa bakuná. Nan por yama Caritas Bonaire na number di telefon 795-1352. Yama i Caritas ta yudabo pa yega na un sita pa bakuná. E seguridat tei pa kada un di nos i no mester duda òf tin miedu. Aserka nos pa yudabo pa bakuná. Esaki ta importante pa kuida bo mes i otro nan den komunidat”, pader Ivan Dario Perez Gomez a bisa.


text:
WILLEMSTAD – Personanan ku frekuentemente ta hasi uso di transporte públiko tin diferente keho riba e kalidat di servisio, orario, tarifa i tambe e konekshon entre e diferente rutanan.
Pa mehorá e servisio, kalidat i yega na un transporte públiko mas konfiabel, Minister di tráfiko i komunikashon, Zita Leito ke bin ku un reorganisashon den e sektor.
Outor Roelie van Beek
Na 2016, e kompania Re-Quest riba petishon di Fundashon pa Konsumidó a realisá un investigashon riba transporte públiko en general. Den e konklushonnan ta sugerí mehorashon tantu riba término kòrtiku komo término largu i ku ta rekerí alabes invershon.
Skemanan di ruta
Entre otro ta konsehá pa pone skemanan di ruta, inkluso orario i tarifa di bùsnan na e diferente paradanan di bùs. Tambe pa duna kurso di formashon na shofùrnan pa ta mas servisial i amabel. Tambe ta konsehá entre otro pa yega na mihó konekshon entre e diferente rutanan i tarifanan di bùs pagabel.
Minister Zita Leito-Jesus a splika ku su ministerio ta trahando riba un maneho pa por reorganisá e sektor di transporte públiko. T’e intenshon pa inkorporá e 400 bùsnan chikí den un koperativa ku konhuntamente ku ABC Busbedrijf lo tin di ehekutá e plan kual pa inisio di 2019 lo mester ta kla.
Tin usuarionan entrevistá ku tin krítika riba e diferensia di tarifa entre bùs chikí i konvoi, miéntras otronan ta kontentu ku bùsnan chikí ta drenta bario, kontrali ku konvoinan ku ta kore solamente rutanan pafó dje barionan.
‘No ta faktibel’
Di akuerdo ku Andres Everitsz kende ta presidente dje sindikato STU, e plan di minister Leito no ta faktibel. E ta indiká ku e kantidat di bùsnan chikí no ta sufisiente pa por yega na un koperativa. E ta sigui bisa ku di akuerdo ku lidernan grandi den mundu di koperativismo, e kantidat mester ta mas grandi pa e por ta eksitoso manera na Colombia, Venezuela, Brazil i otro paisnan den region.
Ademas e ta mustra riba e echo ku ABC Busbedrijf ta un kompania supsidiá pa gobièrnu, siendo ku bùsnan chikí ta ministerio di ekonomia mes ta stipulá tarifa di bùsnan chikí, siendo ku nan no ta haña niun klase di supsidio, ni no tin niun klase di areglo òf maneho pa nan haña niun klase di dispensashon di impuesto, di manera ku tarifanan di bùs chikí por ta mas barata.
Konosido shòfùr di bùs Humphrey Felipe a indiká ku mas di binti aña el a tende dje istorianan aki, pero tur a frakasá. El a indiká ku e problema, esta e mal kustumbernan ta manera un ‘kanser’ ku ta inkurabel.


text:
ORANJESTAD – Hulanda ainda no a duna klaridat tokante kuantu vakuna di corona Aruba lo risibí. Pa e motibu aki gobièrnu lokal tin difikultat pa planeá e proseso di vakunashon, segun minister di salubridat di Aruba.
“Nos solamente nos, sino tambe Kòrsou i Sint Maarten; den kada deliberashon nos ta pidi pa duna un sifra eksakto. Nos ta haña e retraso serka gobièrnu hulandes pa duna e klaridat ei tòg lástima. Pasobra nan sa kaba kuantu vakuna nan ta haña den e promé kuartal. Ke men nan por bisa nos kaba si ta trata di algun sentenar òf di míles”, minister Dangui Oduber ta haña.
Luna pasá Hulanda a bisa ku Aruba lo haña algun mil vakuna di corona. E tempu ei Hulanda mes por a disponé si solamente 40 mil, Oduber ta bisa. “Pero awor nan sa ku nan ta bai haña 2.8 mion via Union Oropeo. Pa nos gruponan di mas vulnerabel nos mester di 10 mil i piku, teniendo kuenta ku un di dos dósis.”
E ta spera ku promé ku RIVM bini pa inspektá e frishidèrnan pa warda e vakunanan aden (25/26 di yanüari) Hulanda ta divulgá kuantu vakuna e islanan lo haña. “Espesialmente pa nos ta masha importante pasobra nos ekonomia ta funshoná riba turismo.”
Ademas e minister ta mèldu ku lo parti Aruba den shete grupo di vaksinashon, A te ku G. Pasobra Hulanda no ta kla den su komunikashon, Oduber no por pone un liña di tempu pa kua grupo lo vakuná kua dia. A indiká kuater sitio pa vakuná pa vakunashonnan masal di e gruponan C te ku G (mira e mapa).
E promé dos gruponan ta haña e vakuna na nan sitio di trabou òf di estadia. Ta trata di trahadó den kuido agudo, dòkter di kas i ámtenar di salubridat públiko (grupo A). I despues hende grandi di edat i trahadó den sentro pa hende di edat i otro kas di kuido (grupo B).
Registrashon delantá por via e app ku ta eksistí kaba Aruba Health App òf serka e MFA nan (un tipo di ofisina munisipal). E minister ta avisá ku por tin efekto sekundario i ku dòkternan di kas lo keda monitòr esakinan. Hende riba 80 i ku salu débil, mester haña konseho promé di nan dòkter di kas si nan por risibí e vakuna mes.
“Nos sa ku na Noruega 13 hende grandi di edat a fayesé. Pero esakinan pues tabata espesialmente hende riba 80 aña, den e último fase di nan bida. Te aworakí e porsentahe di efekto sekundario òf mortalidat ta masha abou, si nos wak e eksperensianan mundialmente”, segun Oduber ku ta enfatisá ku e vakunashon ta keda boluntario. E vakunashon ta grátis, tambe pa esnan no sigurá na AZV.
Oduber ta bisa ku e vakuna ta duna hende protekshon pa algu mas ku un aña. Pero ku e vakuna tambe ainda bo por ta portador i bo por kontagiá otro hende. Ke men es ku ta vakuná i ku sali positivo den e tèst di PCR, ainda mester sigui e reglanan di karentena i isolashon. Ke men e reglanan di higiena di bisti tapaboka, tene distansha sosial i laba man ta keda na vigor.
‘‘Eksepshon’
Pero e minister di salubridat arubano mes den práktika no ta tene su mes na e reglanan di tapaboka i distansha tur ora. E potrèt aki su departamentu a manda siman pasá tokante e bishita di e hungadó di beisbòl arubano Chadwick Tromp. Pakiko e no ta tene su mes na e reglanan i duna e bon ehèmpel, riba e preguntanan aki Oduber a kontestá: “Mi tabata sa ku nan a tèst negativo pa corona i nan a pidi pa saka un potrèt huntu sin tapaboka. Tabata un eksepshon.”
Aruba ta den su di tres ola di corona. Hòspital a eskalá pa motibo di e kandidat grandi di pashènt. Tin 10 pashènt riba kuido intensivo i ademas 21 pashènt hòspitalisà. Hòspital ta indikà ku nan ta mira mas hende ku sìntoma kende no a tuma tèst. Asina ku mas pashènt ta drenta ku komplikashonnan mas severo i tin ku wordo interna directamente na ICU.


text:
Coronavirus
Coronavirus ta un grupo di vírus ku ta kausa malesa den bestia i parha. Den sernan humano e vírus ta kausa infekshonnan respiratorio ku tipikamente ta leve manera un grip komun, sinembargo vershonnan mas raro manera SARS, MERS i COVID-19 por ta mortal. Den otro especie e síntomanan ta varia: den galiña e vírus ta kausa malesa den e sistema pulmonario superior, mientras den baka i porko e ta okashona diarea.
Transmishon[editá | editá fuente]
Ta konsidera ku e transmishon di e coronavirus entre persona ta tuma lugá primordialmente dor di kontakto direkto ku gotanan chiki generá ora un persona nister of tosa. Ainda tin ku introdusi bakuna of remedi antiviral pa preveni of trata infekshonnan di coronavirus den sernan humano.